Diari Oficial de la Generalitat Valenciana


Sumari del DOGV 6708, del 07-02-2012 (2012/1142)

DECRET 29/2012, de 3 de febrer, del Consell, pel qual es declara Paratge Natural Municipal l'enclavament denominat Serra de les Àguiles i Sant Pasqual, al terme municipal de Monforte del Cid.
-----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/02/03/29/dof/vci/html**

### Dades del document

Número de DOGV
:   6708

Data del DOGV
:   07-02-2012

Secció del DOGV
:   I. DISPOSICIONS GENERALS

Número del document
:   2012/1142


Data del document
:   03-02-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Descriptors 

:   * Monforte del Cid
    * municipi
    * reserva natural
    * legislació

DECRET 29/2012, de 3 de febrer, del Consell, pel qual es declara Paratge Natural Municipal l'enclavament denominat Serra de les Àguiles i Sant Pasqual, al terme municipal de Monforte del Cid. [2012/1142]
PREÀMBUL
Emmarcats en la serralada Bètica i rodejats per una extensa superfície agrícola, amb presència de nombrosos minifundis dedicats majoritàriament al cultiu del raïm de taula, s'alcen de forma prominent sobre la Vall del Vinalopó, els dos elements orogràfics dels quals pren nom el paratge: la serra de les Àguiles i la serra de Sant Pasqual i que, al seu torn, justifiquen àmpliament la seua declaració com a paratge natural municipal.
Este paratge muntanyós, de relleus fortament escarpats amb costes de marcats desnivells, extenses parets i amplis vessants, se situa sobre el domini Subbètic, en la unitat denominada Diapiro del riu Vinalopó-Sax-Caudete-Almansa, constituït per un extens aflorament de materials cretacis carbonatats difícilment erosionables.
El clima semiàrid, caracteritzat per llargs períodes de sequera, amb elevades temperatures en l'època estival, i períodes de pluja irregulars, moltes vegades de forma torrencial, junt amb els usos del sòl i la seua pedregositat, han condicionat de forma molt notable la vegetació i els ecosistemes existents en este espai protegit. Els relleus més plans estan ocupats per cultius fonamentalment de raïm de taula, a més d'ametlers i oliveres, mentre que els vessants de les serres, així com les llomes, s'han mantingut amb una vegetació esclarissada d'espartars i timonedes amb espècies dominants com la Stipa tenacissima, espart albardí (Lygeum spartum), Rhamnus lycioides, el timó d'esca (Helichrysum serotinum), el romer (Rosmarinus officinalis), la granereta (Salsola genistoides) i el mirambell (Teucrium pseudochamaepitys). Especialment interessant és la presència, en les llengües pedregoses d'escassa vegetació que s'alternen entre antigues parcel·les de cultiu, de Vella lucentina, arbust endèmic de zones àrides pròximes a la capital alacantina i que té en l'entorn del paratge una de les seues poblacions més importants.
En els vessants i barrancs que presenten més profunditat de sòl, apareixen xicotets bosquets de pi blanc (Pinus halepensis) junt amb matolls de major port com a ginebres (Juniperus oxycedrus), llentiscles (Pistacia lentiscus) i margallons (Chamaerops humilis). Finalment, cal destacar l'interés dels penyals que hi ha en la zona per a determinades espècies rupícoles, com són el Teucrium rivasii i el Chiliadenus glutinosus.
A pesar de la duresa dels seus ecosistemes, el paratge alberga una notable varietat d'espècies de fauna perfectament adaptades a cada un d'estos ambients: els tallats rocosos suposen un dels biòtops de major valor que hi ha en el paratge, amb presència de grans rapaços com l'àguila reial (Aquila chrysaetos), l'àguila-astor perdiuera (Hieraaetus fasciatus) i el mussol reial (Bubo bubo), que conviuen amb altres espècies rupícoles com la gralla de bec roig (Pyrrhocorax pyrrhocorax), la merla blava (Monticola solitarius) o el còlit negre (Oenanthe leucura). En els clavills i buits establixen també les seues colònies i zones de descans diverses espècies de quiròpters. En les pinedes poc desenrotllades de pi blanc és freqüent observar espècies d'aus com el pigot verd (Picus viridis) o la mallerenga (Parus ater), mamífers com l'esquirol roig (Sciurus vulgaris) i la geneta (Genetta genetta), així com cada vegada de forma més freqüent, l'arruí (Ammotragus lervia), introduït en la península Ibèrica pel seu interés com espècie cinegètica. L'ecosistema més àmpliament representat, format per matolls i erms, acull nombroses espècies de xicotetes aus com el bitxac comú (Saxicola torquata), el cruixidell (Milaria calandra) o el cuaenlairat (Cercotrichas galactotes). Les espècies de mamífers més habituals són el conill (Oryctolagus cuniculus), l'eriçó fosc (Erinaceus europaeus), així com la rabosa comuna (Vulpes vulpes) i teixons (Meles meles) que s'alimenten de xicotets rosegadors i rèptils com el fardatxo ocel·lat (Lacerta lepida) i la sargantana cuallarga (Psamodromus algirus). Altres espècies d'interés són la colobra de caputxó (Macroprotodon curcullatus), amfibis com el renoquet clapat (Pelodytes punctatus) i el renoc d'esperons (Pelobates cultripes), l'aràcnid Paucetia viridis i alguns mol·luscos com la Xerocrassa barceloi i la Xerocrassa derogat. Finalment, cal mencionar la presència d'uns quants embassaments de reg en les proximitats del paratge, en els quals pot criar el cabussonet comú (Tachybaptus ruficollis), cabussó emplomallat (Podiceps cristatus) i ànec collverd (Anas platyrhynchos).
A més de ser considerat com una de les fites paisatgístiques més singulars del municipi de Monforte del Cid, el paratge natural municipal de la Serra de les Àguiles i Sant Pasqual també posseïx un valor sociocultural incomparable per als devots de Sant Pasqual, ja que en este espai protegit es troben l'ermita i la cova que alberguen la imatge del sant, a qui cada any visiten en pelegrinatge desenes de milers de persones. Finalment, cal destacar que l'arqueologia militar, lligada a la Guerra Civil Espanyola, està molt present en la zona, amb nombrosos búnquers i fortificacions disseminats per tot l'entorn del paratge.
Per tot això, i a iniciativa de l'Ajuntament de Monforte del Cid, la Generalitat, en virtut del que establix l'article 49.1.10a de l'Estatut d'Autonomia de la Comunitat Valenciana, que establix, entre altres matèries, la competència exclusiva de la Generalitat sobre espais naturals protegits, d'acord amb el que disposa l'article 149.1.23a de la Constitució Espanyola, considera necessària la declaració d'un règim especial de protecció dels valors naturals d'este espai.
Així, la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, establix la figura de protecció denominada paratge natural municipal, que es regula posteriorment pel Decret 161/2004, de 3 de setembre, del Consell, de Regulació dels Paratges Naturals Municipals, que s'adapta a les característiques d'este enclavament i permet la via jurídica idònia per a la consecució dels objectius previstos.
Per això, en virtut dels valors naturals i de la seua importància, de l'interés de l'Ajuntament de Monforte del Cid, i a l'haver-se complit en el procediment els tràmits necessaris per a la declaració del paratge natural municipal, previstos específicament en la Llei 11/1994, de 27 de desembre, de la Generalitat, i en el Decret 161/2004, de 3 de setembre, del Consell, de Regulació dels Paratges Naturals Municipals, a proposta de la consellera d'Infraestructures, Territori i Medi Ambient, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 3 de febrer de 2012,
DECRETE
Article 1. Objecte
1. Es declara paratge natural municipal l'espai denominat serra de les Àguiles i Sant Pasqual, en el terme municipal de Monforte del Cid, i s'establix per a este un règim jurídic de protecció d'acord amb les normes contingudes en la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.
2. En raó de l'interés ecològic, geomorfològic, paisatgístic i sociocultural del paratge natural municipal, i d'acord amb el que disposa la Llei 11/1994 esmentada i el Decret 161/2004, de 3 de setembre, del Consell, de Regulació dels Paratges Naturals Municipals, el dit règim jurídic està orientat a protegir la integritat dels ecosistemes naturals, i no s'admet ús o activitat que pose en perill la conservació dels valors que motiven la seua declaració.
Article 2. Àmbit territorial
1. El Paratge Natural Municipal Serra de les Àguiles i Sant Pasqual, amb una superfície de 384,057 hectàrees, es localitza en el terme municipal de Monforte del Cid, a la província d'Alacant, i la seua delimitació descriptiva i gràfica figura en els annexos I i II del present decret, respectivament.
2. En cas d'eventual discrepància entre la delimitació descriptiva i la delimitació gràfica, prevaldrà la primera d'elles.
Article 3. Administració, gestió i assessorament
1. L'administració i gestió del paratge natural municipal correspon a l'Ajuntament de Monforte del Cid.
2. La direcció general competent en la matèria d'espais naturals protegits designarà un/a tècnic/a de la mateixa conselleria que exercisca les competències en matèria mediambiental, el/la qual prestarà assistència tècnica i assessorament en la gestió del paratge natural municipal.
Article 4. Règim de protecció
Amb caràcter general, en l'àmbit del paratge natural municipal podran continuar desenrotllant-se les activitats tradicionals compatibles amb les finalitats que motiven esta declaració que no impliquen deteriorament o regressió dels hàbitats naturals i els sòls, i excloure'n la utilització urbanística dels seus terrenys, d'acord amb les seues regulacions específiques i allò que establix el present decret i el corresponent Pla Especial de Protecció del Paratge Natural Municipal Serra de les Àguiles i Sant Pasqual, el document normatiu del qual consta en l'annex III del present decret.
En l'àmbit del paratge natural municipal les competències de les administracions públiques s'exerciran de manera que queden preservats tots els valors geomorfològics, botànics, ecològics, paisatgístics i culturals del paratge natural municipal, i s'avaluarà amb especial atenció els possibles impactes ambientals produïts com a repercussió d'activitats realitzades en les proximitats de l'àmbit protegit.
Article 5. Pla Especial de Protecció
1. En virtut del que disposa l'article 7 del Decret 161/2004, de 3 de setembre, del Consell, de Regulació dels Paratges Naturals Municipals, s'aprova el Pla Especial de Protecció del Paratge Natural Municipal Serra de les Àguiles i Sant Pasqual, en el terme municipal de Monforte del Cid.
2. En l'annex III d'este decret s'inclou la part dispositiva del mencionat Pla Especial de Protecció del Paratge Natural Municipal Serra de les Àguiles i Sant Pasqual.
Article 6. Consell de Participació del Paratge Natural Municipal
1. Es crea el Consell de Participació del Paratge Natural Municipal Serra de les Àguiles i Sant Pasqual, com a òrgan col·legiat de caràcter consultiu, amb la finalitat de col·laborar en la gestió i canalitzar la participació dels propietaris i interessos socials i econòmics afectats.
2. El Consell de Participació estarà compost per:
a) Tres representants elegits/des, mitjançant acord del Ple, per l'Ajuntament de Monforte del Cid, un/a dels/de les quals actuarà com a secretari/a del Consell de Participació.
b) Un/a representant de la Confederació Hidrogràfica del Xúquer.
c) Un/a representant dels servicis territorials d'Alacant de la conselleria competent en la matèria d'espais naturals protegits.
d) Un/a representant dels/de les propietaris/es de terrenys inclosos en l'àmbit del paratge natural municipal, distints de l'Ajuntament i de la Confederació Hidrogràfica del Xúquer, amb caràcter rotatori biennal, triat per ells mateixos per règim de majoria. En cas de no haver-ne o renunciar a participar en el dit òrgan, este lloc se sumarà a la representació del grup e).
e) Un/a representant dels interessos socials, institucionals o econòmics afectats o que col·laboren en la conservació dels valors naturals a través de l'activitat científica, l'acció social, l'aportació de recursos de qualsevol classe o els objectius dels quals coincidisquen amb la finalitat de l'espai natural protegit, amb caràcter rotatori biennal, elegit per les entitats, associacions o col·lectius entre ells per règim de majoria.
L'Ajuntament podrà proposar la modificació de la composició del Consell de Participació per a donar cabuda a altres representants de col·lectius amb interessos en el paratge natural municipal. La modificació de la composició del Consell de Participació haurà de ser aprovada per decret del Consell.
3. El Consell de Participació del Paratge Natural Municipal Serra de les Àguiles i Sant Pasqual es constituirà en el termini de sis mesos des de la seua declaració. Esta constitució haurà de ser comunicada per l'Ajuntament de Monforte del Cid a l'òrgan competent en matèria d'espais naturals protegits en el termini de dos mesos.
4. Seran funcions del dit òrgan col·legiat de caràcter consultiu les previstes en l'article 50 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.
5. El/La president/a del Consell de Participació serà nomenat/da per l'Ajuntament de Monforte del Cid, mitjançant acord del Ple, entre els/les membres del Consell.
6. A fi d'establir un funcionament adequat en l'actuació del Consell de Participació, este podrà aprovar unes normes internes de funcionament, sense perjuí del que disposa la Llei de Règim Jurídic de les Administracions Públiques i del Procediment Administratiu Comú.
Article 7. Mitjans econòmics
1. El finançament del paratge natural municipal serà a compte de l'Ajuntament de Monforte del Cid.
2. L'Ajuntament de Monforte del Cid habilitarà en els seus pressupostos els crèdits necessaris per a la correcta gestió del paratge natural municipal.
3. La conselleria competent en matèria de medi ambient podrà participar en el finançament del paratge natural municipal, d'acord amb l'article 10 del Decret 161/2004, de 3 de setembre, del Consell, de Regulació dels Paratges Naturals Municipals, sense perjuí dels mitjans econòmics que poden aportar altres entitats públiques o privades que puguen tindre interés a coadjuvar al manteniment del paratge natural municipal.
Article 8. Règim d'infraccions i sancions
1. La inobservança o infracció de la normativa aplicable al paratge natural municipal serà sancionada de conformitat amb la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, i amb la Llei 42/2007, de 13 de desembre, del Patrimoni Natural i de la Biodiversitat, sense perjuí de l'exigible en via penal, civil o de qualsevol altre orde en què es poguera incórrer.
2. Els infractors estaran obligats, en tot cas, a reparar els danys causats i restituir els llocs i elements alterats a la seua situació inicial.
DISPOSICIONS FINALS
Primera. Revisió
Qualsevol modificació del que establix el present decret haurà de ser aprovada per decret del Consell, amb audiència prèvia de l'Ajuntament de Monforte del Cid, que, en el seu moment, va ser el que va presentar la iniciativa per a la declaració de la serra de les Àguiles i Sant Pasqual com a paratge natural municipal, i en este cas s'haurà de seguir el mateix procediment de tramitació amb la participació corresponent de la conselleria competent en la matèria d'espais naturals protegits.
Segona. Execució i desplegament
S'autoritza la persona titular de la conselleria competent en la matèria d'espais naturals protegits perquè, en el marc de les seues competències, dicte el que siga necessari per a l'execució i el desplegament del present decret.
Tercera. Entrada en vigor
Este decret entrarà en vigor l'endemà de la publicació en el Diari Oficial de la Comunitat Valenciana.
Alacant, 3 de febrer de 2012
El president de la Generalitat,
ALBERTO FABRA PART
La consellera d'Infraestructures, Territori i Medi Ambient,
ISABEL BONIG TRIGUEROS
ANNEX I
DELIMITACIÓ DEL PARATGE NATURAL MUNICIPAL SERRA DE LES ÀGUILES I SANT PASQUAL
1. La delimitació del paratge natural municipal comprén la unitat geomorfològica formada per la serra de Sant Pasqual i el vessant nord de la serra de les Àguiles, elements orogràfics de què pren nom el paratge. En concret, els seus límits són els següents:
Límit nord: camí de les Espilleres i límit entre sòl forestal i no forestal, excepte en aquelles parcel·les, de propietat particular, en les quals no s'ha obtingut el seu consentiment exprés.
Límit oest: divisòria entre el sòl forestal i els terrenys de cultiu, fins a la partida del Portitxol.
Límit sud: coincident amb el límit del sòl no urbanitzable d'especial protecció ecològica establit en el Pla General de Monforte del Cid, aprovat per acord de la Comissió Territorial d'Urbanisme, de 27 de març de 2008.
Límit est: divisòria entre els termes municipals de Monforte del Cid i Alacant, segons cartografia de l'Institut Cartogràfic Valencià, Sèrie CV-10.
2. L'àmbit territorial del Paratge Natural Municipal Serra de les Àguiles i Sant Pasqual queda definit, segons la cartografia oficial de la Direcció General del Cadastre de març de 2009, per les següents parcel·les cadastrals del terme municipal de Monforte de Cid:
a) Íntegrament: polígon 14, parcel·les 116, 129, 137, 138, 139, 161, 162, 163, 164, 169, 170, 173, 174, 176, 177, 194, 203, 232, 233, 234, 240, 9016, 9017 i 9021.
b) Parcialment:
Polígon 14, parcel·les 110, 117, 119, 128, 133, 178, 179, 231, 9004, 9006, 9007, 9014 i 9015.
Polígon 15, parcel·la 215.
3. Delimitació geogràfica: el Paratge Natural Municipal Serra de les Àguiles i Sant Pasqual queda delimitat pel polígon els vèrtexs del qual amb les seues corresponents coordenades, que consideren el sistema de referència European Datum 1950 (ED 50) i el sistema cartogràfic UTM (fus 30 N), s'inclouen en un arxiu en format digital que es troba a disposició de qui desitge consultar-lo en les dependències de la direcció general competent en matèria d'espais naturals protegits.
4. La superfície total del Paratge Natural Municipal Serra de les Àguiles i Sant Pasqual és de 384,057 hectàrees.ANNEX III
PART DISPOSITIVA DEL PLA ESPECIAL DE PROTECCIÓ DEL PARATGE NATURAL MUNICIPAL SERRA DE LES ÀGUILES I SANT PASQUAL, EN EL TERME MUNICIPAL DE MONFORTE DEL CID
TÍTOL I
DISPOSICIONS GENERALS
Article 1. Naturalesa del Pla
El present Pla Especial (PE), es redacta a l'empara de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana. Constituïx, per tant, un dels plans especials previstos en els articles 177 i següents del Reglament d'Ordenació i Gestió Territorial i Urbanística, aprovat per mitjà del Decret 67/2006, de 19 de maig, del Consell.
Article 2. Finalitat
L'objectiu genèric pel qual es redacta este PE és l'establiment de les mesures necessàries per a garantir la protecció del Paratge Serra de les Àguiles i Sant Pasqual, quant a la conservació i millora de la fauna i flora, així com de les singularitats geològiques, paisatgístiques, socials i religioses i culturals que presenta. El PE constituïx, per tant, el marc que regularà el règim de l'espai natural, els seus usos i activitats i el seu ús públic.
Així ho preveu el planejament municipal en què s'arreplega expressament la voluntat de «protegir, fomentar, preservar i conservar la qualitat paisatgística de les unitats de paisatge de molt alta qualitat paisatgística», «fomentar l'ús dels recursos paisatgístics del municipi» o preservar la imatge de la serres com a fites de referència de la imatge alacantina.
Article 3. Àmbit
1. L'àmbit territorial del Paratge Natural Municipal Serra de les Àguiles i Sant Pasqual es correspon amb la serra de Sant Pasqual i el vessant nord de la serra de les Àguiles que s'alcen sobre la vall del Vinalopó, en el límit entre els termes municipals de Monforte del Cid i Alacant.
2. L'àmbit territorial del Paratge Natural Municipal Serra de les Àguiles i Sant Pasqual queda definit per les següents parcel·les cadastrals del terme municipal de Monforte del Cid:
a) De propietat municipal: les parcel·les 137, 138, 139, 161, 234, 9016, 9017 i 9021 del polígon 14. I parcialment les parcel·les 9004, 9006, 9007, 9014 i 9015 també del polígon 14.
b) De propietat particular: s'ha obtingut el consentiment exprés, per a formar part del paratge, de les següents parcel·les cadastrals: 116, 129, 162, 163, 164, 169, 170, 173, 174, 176, 177, 194, 203, 232, 233 i 240 del polígon 14.
I parcialment les parcel·les:
Parcel·les 110, 117, 119, 128, 133, 178, 179 i 231 del polígon 14.
Parcel·la 215 del polígon 15.
3. Les parcel·les cadastrals que s'indiquen a continuació reunixen les característiques especificades en l'article 9.1 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, i atorgarien una major coherència als límits de l'espai protegit:
a) Enclavaments: parcel·les: 165, 166, 167, 168, 171, 172 i 175 del polígon 14.
b) Parcel·les limítrofes:
Parcel·les: 27, 57, 58, 103, 104, 106, 107, 108, 109, 111, 112, 113, 114, 115, 118, 134, 136, 160 i 238 del polígon 14.
Parcel·la: 34 del polígon 15.
Estes parcel·les cadastrals són de titularitat privada, i no han sigut incloses en l'àmbit del paratge en no disposar-se del consentiment exprés dels seus titulars.
4. A este efecte, es considerarà mesura prioritària d'actuació l'adquisició per part de l'ajuntament de les esmentades parcel·les, per a les quals, a fi de facilitar la seua incorporació futura a l'àmbit del paratge, s'establix el règim específic desenrotllat en l'article 5.4 de la normativa d'este pla.
5. El paratge natural municipal té una superfície de 384,057 hectàrees.
Article 4. Efectes
1. De conformitat amb el que disposa l'article 42 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, el PE s'ajustarà al que preveu la legislació urbanística.
2. Les determinacions d'este PE seran aplicables directament i prevaldran sobre el planejament urbanístic municipal.
3. El planejament urbanístic municipal que s'aprove, després de l'entrada en vigor d'este PE, haurà d'ajustar-se a les determinacions protectores que hi conté, i s'assignaran les classificacions i qualificacions, del sòl d'acord amb les normes i criteris ací establits, i de manera que es respecten les limitacions d'ús imposades pel PE.
4. Les determinacions d'este Pla s'entendran sense perjuí de les contingudes en les legislacions sectorials i en particular de les normes, reglaments o plans que s'aproven per al desplegament i compliment de la finalitat protectora d'este Pla, així com les d'aquells destinats a la millora de la qualitat de vida dels ciutadans i el desenrotllament sostenible. En el cas que la normativa continguda en este Pla resulte més detallada o protectora, s'aplicarà esta amb preferència sobre la continguda en la legislació sectorial, sempre que no estiga en contradicció amb la seua finalitat. En tot cas, l'aprofitament urbanístic dels terrenys es realitzarà d'acord amb les previsions d'este PE.
Article 5. Tramitació, vigència i revisió
1. El PE es tramitarà segons la legislació vigent.
2. Les determinacions del PE entraran en vigor a partir de l'endemà que es publique en el Diari Oficial de la Comunitat Valenciana, i seguiran vigents fins que no es revise el pla per haver canviat prou les circumstàncies o els criteris que han determinat la seua aprovació.
3. La revisió o modificació de les determinacions del pla podran realitzar-se en qualsevol moment seguint els mateixos tràmits que s'hagen seguit per a la seua aprovació, i per tant estaran sotmeses a avaluació d'impacte ambiental.
4. No es considerarà revisió del pla l'ampliació dels límits tendent a incloure en l'àmbit del paratge les parcel·les cadastrals enclavades en els seus límits i limítrofs a estos, relacionades en l'article 3.3 de la present normativa. Estes podran ser incorporades mitjançant una orde de la persona titular de la conselleria competent en matèria de medi ambient, en el cas que passen a ser de titularitat pública o s'obtinga el consentiment exprés per part dels/de les propietaris/es d'aquelles, tal com s'exigix en l'article 3 del Decret 161/2004, de 3 de setembre, del Consell.
Article 6. Contingut
El contingut de la documentació del Pla Especial es correspon amb el que disposa l'article 183 i següents del Reglament d'Ordenació i Gestió Territorial i Urbanística, aprovat per mitjà del Decret 67/2006, de 19 de maig, del Consell. En concret, inclou els apartats següents:
1. Memòria informativa i justificativa.
Inclou els aspectes descriptius i justificatius, així com els estudis complementaris necessaris per al desenrotllament de l'ordenació, d'acord amb els objectius que justifiquen la seua elaboració.
2. Normativa.
La normativa del present pla es dividix en dos grans apartats. El primer es troba dedicat a l'establiment de normes generals per a la protecció de recursos naturals i per a la regulació de determinades activitats que incidixen en el medi natural. El segon es dedica a l'establiment de normes específiques per a la protecció d'espais determinats en funció dels valors que contenen.
3. Plans.
El PE inclou els plans següents:
a) Plans d'informació.
b) Plans d'ordenació.
Els plans d'ordenació tenen caràcter normatiu i conjuntament amb les disposicions del text forma part indivisible de la normativa del PE.
4. Normes per a la gestió.
5. Mecanismes de finançament.
6. Règim sancionador.
Article 7. Interpretació
1. En la interpretació d'este PE s'haurà d'atendre el que resulte de la seua consideració com un tot unitari, utilitzant sempre la memòria informativa i justificativa com a document en què es contenen els criteris i principis que han orientat la redacció del Pla.
2. En cas de conflicte entre les normes de protecció i els documents gràfics del Pla, prevaldran les primeres, excepte quan la interpretació derivada dels plans compte també amb el suport de la memòria de tal manera que es faça patent l'existència d'algun error material en les normes.
3. En l'aplicació d'este PE prevaldrà aquella interpretació que comporte un major grau de protecció dels valors naturals i culturals de l'àmbit del Pla.
Article 8. Règim d'avaluació d'impactes ambientals
1. Els projectes, els plans, les actuacions, les obres i les activitats que es realitzen o implanten en l'àmbit territorial del paratge, se sotmetran al règim d'avaluació ambiental establit en la legislació autonòmica valenciana i estatal sobre Avaluació d'Impacte Ambiental vigent en eixe moment.
2. A més dels supòsits previstos en la legislació d'impacte ambiental i en l'article 162 del Reglament de la Llei 3/1993, de 9 de desembre, de la Generalitat, Forestal de la Comunitat Valenciana, queden sotmesos al procediment d'estimació d'impacte ambiental, d'acord amb el Decret 162/1990, de 15 d'octubre, del Consell, modificat pel Decret 32/2006, de 10 de març, del Consell, pel qual es va aprovar el Reglament per a l'execució de la Llei 2/1989, de 3 de març, de la Generalitat, d'Impacte Ambiental, les carreteres, els camins i les pistes forestals o les seues ampliacions, quan no estiguen sotmeses al procediment d'Avaluació d'Impacte Ambiental, i s'hi inclouran, així mateix, les necessàries per a la defensa contra incendis forestals.
3. Totes les declaracions i estimacions d'impacte ambiental que afecten l'àmbit d'este PE se sotmetran a consulta de l'òrgan competent en matèria d'espais naturals protegits, així com a l'òrgan gestor del paratge natural municipal.
Article 9. Autoritzacions i informes previs
1. La present normativa, en les seues normes generals i particulars, especifica les actuacions, els plans i els projectes l'execució dels quals requerixen l'autorització especial de l'Ajuntament de Monforte del Cid, i aquells que requerixen l'informe vinculant de la conselleria competent en matèria de medi ambient.
2. Les autoritzacions anteriors s'atorgaran sense perjuí de l'obligació d'obtindre les llicències o autoritzacions que siguen aplicables amb caràcter sectorial a determinades activitats, així com en concordança amb el que establix la present normativa.
3. Segons la legislació vigent en matèria d'aigües, per a la realització de qualsevol obra o treball en el domini públic hidràulic s'hauran d'obtindre les autoritzacions administratives necessàries de la Confederació Hidrogràfica del Xúquer en l'àmbit de les seues competències, a excepció dels casos especials regulats legalment.
TÍTOL II
NORMES GENERALS DE REGULACIÓ
D'USOS I ACTIVITATS
CAPÍTOL I
NORMES SOBRE PROTECCIÓ DE RECURSOS
DE DOMINI PÚBLIC
SECCIÓ PRIMERA
PROTECCIÓ DE RECURSOS HIDROLÒGICS
Article 10. Marc general per a la protecció dels recursos hídrics i del domini públic hidràulic
1. La protecció dels recursos hídrics en l'àmbit del PE es regirà, amb caràcter general, per la normativa sectorial en matèria d'aigües, i, de manera especial, pel Reial Decret Legislatiu 1/2001, de 20 de juliol, pel qual es va aprovar el Text Refós de la Llei d'Aigües, i disposicions que el despleguen, així com la Directiva 2000/60/CEE del Parlament Europeu i del Consell, de 23 d'octubre de 2000, per la qual s'establix un marc comunitari d'actuació en l'àmbit de la política d'aigües.
2. En l'aplicació del present PE es tindrà en compte el principi rector del Reial Decret Legislatiu 1/2001, de 20 de juliol, de manera que este siga compatible amb la gestió pública de l'aigua, l'ordenació del territori, la conservació i protecció del medi ambient i la restauració de la naturalesa, als efectes que este regula, i fonamentalment quant al domini públic hidràulic.
3. En relació amb el domini públic hidràulic i en el marc de les competències que li són atribuïdes per la Constitució, l'Estat exercirà les funcions que li són atribuïdes per la legislació sectorial vigent.
Article 11. Qualitat de l'aigua
1. Amb caràcter general, queden prohibits aquells usos i activitats que contribuïsquen a deteriorar la qualitat de les aigües, així com aquelles actuacions, obres i infraestructures que puguen dificultar el flux hídric.
2. A fi de protegir la qualitat de les aigües, s'haurà de vetlar per l'estricte compliment de la legislació vigent en matèria d'extracció d'aigües, abocaments i depuració.
Article 12. Llits de riu, riberes i marges dels cursos d'aigua
1. Es mantindran les condicions naturals dels llits de riu, i quedaran prohibides les obres i construccions, amb caràcter provisional o permanent, que puguen alterar o dificultar el curs de les aigües, que no es podran canalitzar o dragar, excepte en aquells casos necessaris per a obres autoritzades de condicionament o neteja de llits de riu.
2. Es consideren compatibles amb la protecció del paratge les actuacions de manteniment de llits de riu i gestió de recursos hídrics, a realitzar per la Confederació Hidrogràfica del Xúquer en l'àmbit de les seues competències.
3. En la zona de domini públic hidràulic, així com en els marges inclosos en les zones de servitud i de policia definides en la Llei d'Aigües, es conservarà la vegetació de ribera, i no es permetrà la transformació a cultiu dels terrenys actualment erms o destinats a usos forestals. Es permetran labors de neteja i desbrossament selectius quan hi haja risc per a la seguretat de les persones o els béns, en cas d'avinguda o quan hi haja risc d'incendis.
4. Es prohibix l'ocupació del domini públic hidràulic i de la zona de servitud per instal·lacions o construccions de qualsevol tipus, permanents o temporals; així com l'extracció d'àrids, excepte en aquells casos necessaris per a obres autoritzades de condicionament o neteja dels llits de riu.
5. Tota actuació que afecte el domini públic hidràulic i zones de policia i servitud comptarà, prèviament a la seua execució, amb l'informe favorable de l'organisme de conca corresponent.
Article 13. Protecció d'aigües subterrànies
1. Queda prohibit l'establiment de pous, rases, galeries o qualsevol dispositiu destinat a facilitar l'absorció pel terreny d'aigües residuals que puguen produir, per la seua toxicitat o per la seua composició química i bacteriològica, la contaminació de les aigües superficials o profundes.
2. Totes les edificacions i instal·lacions en l'àmbit del PE en què s'originen aigües residuals hauran de disposar d'un sistema de depuració adequat, i seran prioritaris els denominats sistemes de tractament natural (depuració verda). Es durà a terme la substitució dels sistemes actuals de tractament d'aigües residuals deficients per altres sistemes que garantisquen la preservació de les aigües subterrànies enfront de la contaminació.
3. En l'àmbit del PE no es permet la instal·lació de fosses sèptiques.
4. La instal·lació del sistema de depuració d'oxidació total per al sanejament d'edificacions o zones d'ús públic només podrà ser autoritzada quan es donen suficients garanties que no suposen cap risc per a la qualitat de les aigües superficials o subterrànies.
Article 14. Abocaments
1. En aplicació de l'article 100 del Text Refós de la Llei d'Aigües, aprovat pel Reial Decret Legislatiu 1/2001, de 20 de juliol, es prohibix, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es compte amb l'autorització prèvia administrativa.
2. Es prohibix l'abocament sense depurar, directe o indirecte, d'aigües residuals, així com l'abocament o el depòsit permanent o temporal de qualsevol tipus de residus sòlid, runes o substàncies, siga quina siga la seua naturalesa, que constituïsquen o puguen constituir un perill de contaminació de les aigües o degradació del seu entorn; excepte en els casos de neteja, d'acord amb el que preveu l'article 49 del Reglament del Domini Públic Hidràulic.
3. Per a la concessió de llicència urbanística relacionada amb qualsevol activitat que puga generar abocaments de qualsevol naturalesa, s'exigirà la justificació del tractament que se'ls haja de donar per a evitar la contaminació de les aigües superficials i subterrànies. El tractament d'aigües residuals haurà de ser tal que s'ajuste a les condicions de qualitat exigides per als usos a què seran destinades; en tot cas, les aigües resultants no podran superar els límits establits en la legislació sectorial.
4. L'efectivitat de la llicència quedarà condicionada, en tot cas, a l'obtenció i validesa posterior de l'autorització d'abocament.
Article 15. Captacions d'aigua
1. Queden prohibides les obertures de pous o captacions d'aigua dins de l'àmbit del PE, excepte les destinades a satisfer les necessitats derivades de l'ús públic, sempre que es justifique esta com l'única via d'abastiment possible. En tot cas, hauran d'efectuar-se de manera que no provoquen repercussions negatives sobre el sistema hidrològic i la resta dels aprofitaments. Sense perjuí del que establix la legislació sectorial d'aplicació, l'obertura de pous o captacions d'aigua en l'àmbit del paratge, o la modificació dels existents, haurà de comptar amb l'informe previ de l'òrgan competent en matèria d'espais naturals. Per a la sol·licitud del dit informe, el/la interessat/da haurà d'especificar la ubicació i les característiques de l'actuació, així com aportar justificació tècnica suficient que el volum d'aigua a extraure no provocarà repercussions negatives sobre el sistema hidrològic i sobre altres aprofitaments existents.
2. Les obres o actuacions de manteniment que puga ser necessari desenrotllar en els dos depòsits existents dins dels límits del paratge requeriran l'autorització del/la director/a conservador/a, amb comunicació prèvia a la conselleria competent en matèria de medi ambient.
Article 16. Fonts i surgències d'aigua
Les obres de qualsevol tipus que es pogueren dur a terme en l'àmbit immediat de les fonts i brolladors en l'àmbit del PE hauran de garantir la permanència d'estos i respectaran la seua tipologia tradicional. Els possibles aprofitaments de les seues aigües hauran de garantir igualment el manteniment d'un cabal d'eixida mínim per a l'ús de les persones i de la fauna salvatge.
En tot cas, es podrà definir un radi de fins a 40 metres al voltant de les fonts i brolladors, dins del qual no estiga permesa l'edificació ni les actuacions que pogueren perjudicar la qualitat de les aigües o el manteniment de l'aqüífer. Es podran autoritzar les obres, plantacions i altres actuacions destinades a millorar i adequar les àrees contigües per a potenciar l'ús públic.
SECCIÓ SEGONA
PROTECCIÓ DE SÒLS
Article 17. Moviment de terres i extracció de recursos minerals
1. De forma general, es prohibix l'extracció de recursos minerals en tot l'àmbit del paratge.
2. Els moviments de terra que es realitzen com a conseqüència de l'execució d'actuacions o obres permeses en la present normativa, estaran subjectes a l'obtenció prèvia de llicència urbanística.
3. De forma excepcional, quan es tracte de moviments de terra per a la correcció de talussos amb perill d'erosió, es permetran sempre que es limite a la mínima àrea d'actuació possible, complisquen les condicions establides en l'autorització administrativa corresponent i llicència urbanística necessària, i no suposen la destrucció o el deteriorament d'espècies vegetals protegides o de gran valor ecològic.
Article 18. Conservació de la coberta vegetal
1. Es consideren prioritàries, en l'àmbit del pla, totes aquelles actuacions que tendisquen a conservar o recuperar la coberta vegetal com a mitjà per a evitar els processos erosius.
2. Aquelles actuacions que puguen alterar o perjudicar de manera significativa les condicions de l'espai natural, o de les espècies de flora silvestre existents, requeriran la redacció d'una memòria o projecte, que serà aprovat per l'ajuntament amb autorització prèvia de la conselleria competent en matèria de medi ambient.
3. Els treballs de restauració de la coberta vegetal aniran dirigits a la conservació i recuperació de les formacions vegetals autòctones.
4. En els hàbitats no pròpiament forestals, i de manera especial en els antics cultius abandonats, es promourà i afavorirà l'establiment dels hàbitats més habitualment utilitzats pel conill i la perdiu (erms, mosaic de cultius, matoll, vegetació ruderal, etc.).
Article 19. Pràctiques de conservació de sòls
1. Es prohibix la destrucció de bancals i dels seus marges; així com les transformacions agrícoles i labors que posen en perill la seua estabilitat o suposen la seua eliminació.
2. D'acord amb el que disposa l'article 28 de la Llei 3/1993, de 9 de desembre, de la Generalitat, Forestal de la Comunitat Valenciana, l'administració cuidarà de l'estabilització i regeneració dels terrenys situats en vessants, amb terrasses o bancals que hagen deixat de ser conservats o s'abandonen com a sòls agrícoles.
3. En les zones amb sòls degradats per l'erosió s'afavoriran totes aquelles actuacions que tendisquen a la seua conservació (recuperació de la coberta vegetal, restauració i manteniment de marges, bancals, murs de pedra i tanques arbustives, manteniment de cultius llenyosos, etc.).
4. Es prohibix, amb caràcter general, la rompuda de terrenys amb vegetació silvestre per a establiment de noves àrees de cultiu.
5. Es prohibixen els aterrassaments de sòls, excepte en projectes de correcció de talussos.
6. Sempre que la realització d'una obra vaja acompanyada de la generació de talussos per desmunt o terraplè, caldrà fixar-los per mitjà de repoblació vegetal amb espècies pròpies de la zona o elements naturals. Excepcionalment, quan no hi haja altres solucions, es podran permetre les actuacions d'obra civil sempre que siguen tractades per mitjà de tècniques d'integració paisatgística.
SECCIÓ TERCERA
PROTECCIÓ DE LA VEGETACIÓ SILVESTRE
Article 20. Formacions vegetals i espècies vegetals d'interés
1. Es consideren formacions vegetals subjectes a les determinacions del present pla totes aquelles no cultivades o resultants de l'activitat agrícola. Esta determinació no inclou la vegetació adventícia que acompanya els cultius, la vegetació al·lòctona, ni les formacions ruderals i nitròfiles que colonitzen cunetes, abocadors, enderrocs, erms i altres àrees molt antropitzades.
2. Es consideren hàbitats naturals d'interés, en l'àmbit territorial del paratge, els hàbitats que a continuació s'indiquen, identificats pels codis establits en l'annex I de la Llei 42/2007, de 13 de desembre, del Patrimoni Natural i de la Biodiversitat:
- 1520 (\*) Vegetació gipsícola ibèrica (Gypsophiletalia).
- 5330 Matolls termomediterranis i preestèpics.
- 6220 (\*) Zones subestèpiques de gramínies i anuals del Thero-Brachypodietea.
El símbol (\*) fa referència als tipus d'hàbitat prioritaris.
3. Són hàbitats protegits els inclosos en l'annex IV del Decret 70/2009, de 22 de maig, del Consell, pel qual es va crear i regula el Catàleg Valencià d'Espècies de Flora Amenaçades i es regulen mesures addicionals de conservació. En l'àmbit territorial del paratge natural municipal es troba el següent hàbitat protegit:
\* 1520: Vegetació gipsícola ibèrica (Gypsophiletalia)
4. Este hàbitat protegit haurà de ser objecte d'atenció i tutela en els procediments d'avaluació ambiental de plans i programes. Quan els projectes d'obres o plans i programes avaluats pels procediments mencionats pogueren afectar hàbitats protegits, hauran de dur l'informe de la direcció general competent en matèria de biodiversitat, que podrà exigir l'aplicació de mesures correctores o compensatòries. Les activitats o actuacions no sotmeses a avaluació d'impacte ambiental i avaluació ambiental de plans i programes que provoquen la destrucció total o parcial, el deteriorament o l'alteració significativa de l'hàbitat protegit, dels seus components o del seu estat conservació queden prohibides, excepte autorització motivada i pública de la direcció general competent en matèria de biodiversitat, que podrà exigir l'aplicació de mesures correctores o compensatòries.
Article 21. Tala i recol·lecció
1. En l'àmbit del PE es prohibix la recol·lecció total o parcial de tàxons vegetals per a fins comercials, llevat dels camps de cultiu.
2. Segons el que disposa el Decret 70/2009, de 22 de maig, del Consell, pel qual es va crear i regula el Catàleg Valencià d'Espècies de Flora Amenaçades i es regulen mesures addicionals de conservació, per a tàxons protegits, catalogats i no catalogats i vigilats es prohibix arreplegar-los, tallar-los, mutilar-los, arrancar-los o destruir-los de la naturalesa. També es prohibix posseir, naturalitzar, transportar, vendre, comerciar o intercanviar, oferir amb fins de venda o intercanvi, importar o exportar exemplars vius o morts així com els seus propàguls o restes, excepte els casos que reglamentàriament es determine. Estes prohibicions s'aplicaran a totes les fases del cicle biològic d'estos tàxons.
3. Les prohibicions genèriques per a estos tàxons del punt 2, només podran alçar-se segons el que disposa l'article 14 del decret esmentat.
4. Per a qualsevol de les categories de protecció del Decret 70/2009, de 22 de maig, del Consell, queda prohibida qualsevol afecció al seu hàbitat que tinga repercussions negatives sobre els tàxons.
5. Sense perjuí del que disposen els punts 2 i 3 d'este article, es permet la recol·lecció consuetudinària de fruits, llavors, plantes silvestres de consum tradicional, com ara bolets, espàrrecs, móres, etc., sempre que hi haja consentiment tàcit del/la propietari/a i sense perjuí de les limitacions específiques que la conselleria competent en matèria de medi ambient puga establir quan resulte perjudicial per la seua intensitat o altres causes per a la flora o la fauna. En el cas de recol·lecció de plantes silvestres o bolets, es prohibix la seua arrancada i s'hauran de recol·lectar mitjançant tallada, i no es permet la utilització d'instruments com ara aixades o rastells.
L'arreplega de fongs en els terrenys forestals queda regulada per l'Orde de 16 de setembre de 1996, de la Conselleria d'Agricultura i Medi Ambient, per la qual es regula la recol·lecció de bolets i altres fongs en el territori de la Comunitat Valenciana.
6. Sense perjuí de la necessitat d'obtenció de la corresponent autorització de l'administració forestal amb informe previ favorable de l'òrgan competent en espais naturals, i del que arreplega el Decret 98/1995, de 16 de maig, del Consell, pel qual es va aprovar el Reglament de la Llei Forestal de la Comunitat Valenciana, es podrà realitzar l'extracció de fusta o llenya, si respon a algun dels criteris següents:
a) Com a resultat de labors de prevenció d'incendis.
b) Com a resultat de mesures fitosanitàries.
c) Com a resultat de tractaments de millora de les formacions arborades.
d) Per eradicació d'espècies al·lòctones invasores.
e) Amb motiu de la realització d'estudis científics.
Article 22. Gestió general de la vegetació
1. Els treballs de regeneració i recuperació de la coberta vegetal tindran per objectiu la formació i potenciació de les comunitats vegetals naturals característiques de l'àmbit del pla, en els seus distints estadis de desenrotllament, i es farà especial èmfasi en els hàbitats prioritaris identificats en l'article 20 de la present normativa.
2. La gestió dels recursos forestals dirigirà les seues actuacions a la conservació, millora i protecció dels terrenys forestals segons les determinacions de la Llei 3/1993, de 9 de desembre, de la Generalitat, Forestal de la Comunitat Valenciana, i al seu reglament executiu aprovat pel Decret 98/1995, de 16 de maig, del Consell.
3. Queda prohibida la introducció i repoblació amb espècies exòtiques, i per estes s'entén tota espècie, subespècie o varietat que no pertanga, o haja pertangut històricament, a la vegetació silvestre de l'àmbit del pla.
4. La introducció i reintroducció d'espècies autòctones que no existisquen actualment en la zona i la manera de realitzar-la requerirà un pla de reintroducció, d'acord amb els criteris establits per la Unió Internacional de Conservació de la Naturalesa (UICN), a més d'una autorització de la conselleria competent en matèria de medi ambient.
5. Queda prohibida en l'àmbit del paratge la introducció d'espècies susceptibles de constituir plagues o de generar malalties.
6. És obligatòria l'autorització de la conselleria competent en matèria de medi ambient per a realitzar qualsevol modificació substancial de l'estructura natural d'una finca forestal, i és necessària la presentació d'un projecte en què s'especifiquen les accions que es pretenen dur a terme i al qual hauran d'ajustar-se els treballs a realitzar.
SECCIÓ QUARTA
PROTECCIÓ DE LA FAUNA
Article 23. Protecció de la fauna silvestre
1. En relació amb la protecció de la fauna silvestre, s'haurà d'atendre, en tot cas, la normativa sectorial aplicable que s'aplique, així com les diferents regulacions sobre l'estat legal de les distintes espècies de l'àmbit d'estudi segons els catàlegs d'espècies amenaçades (tant a nivell regional com nacional), directives comunitàries o convenis internacionals.
2. Sense perjuí de la normativa sectorial aplicable sobre fauna, es consideren protegides totes les poblacions d'espècies animals silvestres del paratge, amb les excepcions següents:
a) Espècies cinegètiques, regulades específicament per les seues normatives sectorials.
b) Espècies el control de poblacions de les quals puga ser autoritzat o promogut per la conselleria competent en matèria de medi ambient de conformitat amb les determinacions de la normativa sectorial sobre fauna.
3. Les intervencions que es realitzen en el paratge sobre la coberta vegetal, els sòls, el medi hídric i, en general, els distints hàbitats faunístics, hauran de garantir el manteniment de condicions adequades per a la pervivència i, si és el cas, la reproducció de les poblacions animals afectades. Per a evitar molèsties a la fauna durant la seua època de reproducció, aquelles actuacions o activitats potencialment pertorbadores es realitzaran des del mes d'agost al mes de febrer, ambdós inclosos, excepte en aquells llocs on es tinga constància de la cria d'espècies novelles (grans àguiles, mussols, teixons, fagines?), on tampoc es permetrà ni en el mes de gener ni en el mes de febrer. Excepcionalment, es podran autoritzar altres períodes d'execució diferents amb l'informe previ favorable de l'òrgan competent en matèria d'espècies protegides.
4. Les autoritzacions excepcionals per al control de la població d'espècies potencialment perjudicials per a l'agricultura, ramaderia, boscos, caça, fauna silvestre o salut pública, per mitjà de qualsevol procediment de captura o mort (batudes, esperes o altres mètodes homologats en la Comunitat Valenciana), requeriran l'informe favorable previ de la conselleria competent al medi ambient. El/la director/a conservador/a serà l'encarregat de realitzar un estricte seguiment i control d'estes autoritzacions.
5. Amb caràcter general, i sense perjuí del que establix la legislació sectorial sobre fauna, no es permeten en l'àmbit del paratge, les activitats que puguen provocar, directament o indirectament, la destrucció o deteriorament de poblacions d'espècies animals silvestres o dels seus hàbitats. La prohibició s'estén especialment als hàbitats i enclavaments necessaris per als cicles vitals de la fauna, com ara nius, caus i dormidors, així com en les èpoques de major sensibilitat.
En particular, es prohibix:
a) La destrucció, la mort, el deteriorament, la recol·lecció, el comerç, la captura en viu, la possessió o exposició d'animals vius o les seus restes que es troben protegits per la legislació sectorial vigent i per les presents normes.
b) La recol·lecció, possessió o comerç d'ous o cries.
c) La producció de sons innecessaris que alteren la tranquil·litat habitual de la fauna.
d) L'emissió de llums que incidisquen negativament sobre hàbitats i enclavaments d'especial interés per a la fauna.
Article 24. Repoblació o solta d'animals
1. Es prohibix la repoblació i solta de qualsevol espècie animal exòtica, i s'entén per tal tota espècie, subespècie o varietat que no pertanga, o haja pertangut històricament, a la fauna de l'àmbit del pla, excepte la utilització d'espècies per a control biològic de plagues que realitze o autoritze l'administració.
2. En relació amb les espècies autòctones catalogades i protegides, de conformitat amb el que es disposa en les normes legals d'aplicació, la introducció i reintroducció d'espècies o el reforç de poblacions i la manera de realitzar-les requerirà un pla de reintroducció, d'acord amb els criteris establits per la Unió Internacional de Conservació de la Naturalesa (UICN), i haurà d'estar autoritzada o promoguda per la conselleria competent en matèria de medi ambient.
Article 25. Closes i tanques
L'alçament de closes i tanques en l'àmbit del Pla Especial complirà el que disposa el Decret 178/2005, de 18 de novembre, del Consell, pel qual s'establixen les condicions de les tanques en el medi natural i dels tancaments cinegètics, i requerirà l'autorització prèvia de la conselleria competent en matèria de medi ambient. Tot això sense perjuí de l'obtenció de la llicència urbanística corresponent en els termes previstos per la llei.
SECCIÓ QUINTA
PROTECCIÓ DEL PAISATGE
Article 26. Impacte paisatgístic
1. Es consideraran els valors paisatgístics del paratge com un criteri determinant per a la ubicació de les distintes infraestructures i usos. En conseqüència, la implantació d'usos o activitats que, per les seues característiques puguen generar un important impacte paisatgístic, hauran de realitzar-se de manera que es minimitze el seu efecte negatiu sobre el paisatge. Amb este fi s'evitarà especialment la seua ubicació en llocs de gran incidència visual.
2. En tot cas, les instal·lacions hauran d'incorporar les mesures de camuflament i mimetització necessàries per a la seua integració en el paisatge.
3. L'Ajuntament de Monforte del Cid tindrà en compte, en autoritzar o informar sobre els projectes referents al paratge, els efectes de la seua realització sobre els valors paisatgístics del mateix.
4. Les actuacions de qualsevol índole que siguen autoritzades es realitzaran atenent la seua màxima integració en el paisatge i el seu mínim impacte ambiental.
5. Es protegirà el paisatge entorn d'aquelles fites i elements singulars de caràcter natural, així com per a la cova de Sant Pasqual i el búnquer de la Sena, per als quals s'establiran perímetres de protecció sobre la base de conques visuals que garantisquen la seua prominència en l'entorn. Cap intervenció podrà alterar el caràcter arquitectònic i paisatgístic de la cova de Sant Pasqual, ni pertorbar la seua contemplació. En tot cas, s'arbitraran les mesures per a l'eliminació d'elements i instal·lacions que suposen un deteriorament visual o ambiental de l'esmentat espai.
Article 27. Publicitat estàtica
1. Es prohibixen, amb caràcter general, la col·locació de cartells informatius de propaganda, inscripcions o artefactes de qualsevol naturalesa amb fins publicitaris, i s'hi inclou la publicitat recolzada directament o construïda tant sobre elements naturals del territori com sobre les edificacions.
2. En el paratge s'admetran, únicament, els indicadors d'activitats, establiments i llocs que per les seues dimensions, disseny i col·locació siguen adequats a l'estructura ambiental on s'instal·len, així com tots els de caràcter institucional relacionats amb l'ús públic i la gestió de l'àmbit territorial objecte del pla.
3. El/la director/a conservador/a realitzarà els contactes necessaris amb l'Ajuntament de Monforte del Cid perquè incloga en la seua senyalització urbana indicadors expressos de l'accés al paratge, i perquè utilitze la denominació oficial i el disseny estàndard de senyalització urbana del municipi.
Article 28. Integració paisatgística
1. L'equipament públic (bancs, taules, papereres, palissades, passamans, etc.), les edificacions, les infraestructures verticals de transport d'energia elèctrica o els altres elements introduïts per l'home en el medi natural empraran materials o acabats les característiques de color, brillantor i textura dels quals presenten un aspecte neutre des del punt de vista paisatgístic i no resulten especialment cridaners, visibles o inusuals.
2. En general, es procurarà l'ocupació de materials naturals com ara la fusta i la pedra. No obstant això, si es requerix un altre tipus de materials, es procurarà la seua integració cromàtica amb l'entorn, evitant l'ús d'acabats amb tonalitats saturades o molt lluminoses, i s'evitaran materials els acabats dels quals causen brillantors o reflectàncies, pròpies dels acabats metàl·lics. En general, l'enfosquiment de les superfícies i els acabats mats.
3. Els tancaments seran senzillament i visualment permeables, especialment en els punts des dels quals és possible contemplar vistes panoràmiques.
SECCIÓ SEXTA
PROTECCIÓ DEL PATRIMONI CULTURAL
Article 29. Definició del patrimoni cultural
1. La Llei 5/2007, de 9 de febrer, de la Generalitat, de modificació de la Llei 4/1998, d'11 de juny, del Patrimoni Cultural Valencià, establix que el patrimoni cultural valencià està constituït pels béns mobles i immobles de valor històric, artístic, arquitectònic, arqueològic, paleontològic, etnològic, documental, bibliogràfic, científic, tècnic, o de qualsevol altra naturalesa cultural. També formen part del patrimoni cultural valencià, com béns immaterials del patrimoni etnològic, les creacions, els coneixements, les tècniques, les pràctiques i els usos més representatius i valuosos de les formes de vida i de la cultura tradicional valenciana. Així mateix, formen part del dit patrimoni com béns immaterials les expressions de les tradicions del poble valencià en les seues manifestacions musicals, artístiques, gastronòmiques o d'oci, i en especial aquelles que han sigut objecte de transmissió oral i les que mantenen i potencien l'ús del valencià. Els béns immaterials de naturalesa tecnològica que constituïsquen manifestacions rellevants o fites d'evolució tecnològica de la Comunitat Valenciana són, així mateix, elements integrants del patrimoni cultural valencià.
2. En l'àmbit del PE, l'element inclòs en l'Inventari General del Patrimoni Cultural Valencià present és:
- Bé etnològic de la cova de Sant Pasqual.
En aplicació del que estipula el Catàleg de Béns i Espais Protegits de Monforte del Cid, en el qual es troba catalogat com Bé de Rellevància Local (BRL), s'establix un àmbit de protecció del BRL amb els límits següents: al nord, amb la parcel·la 139; al sud, amb les parcel·les 231 i 232; a l'oest, les parcel·les 140, 149, 150, 155, 159, 160 i 230 (totes les parcel·les esmentades s'inclouen el polígon 14 del cadastre de rústica).
Article 30. Règim de protecció del patrimoni cultural
1. Amb caràcter general, la protecció del patrimoni històric i cultural, inclòs el patrimoni arqueològic i paleontològic, en l'àmbit del PE, es regirà pel que disposa la Llei 4/1998, d'11 de juny, de la Generalitat, del Patrimoni Cultural Valencià, i en la Llei 5/2007, de 9 de febrer, de modificació de l'anterior.
2. Qualsevol actuació que puga afectar els béns inclosos en l'Inventari General del Patrimoni Cultural Valencià presents en l'àmbit del paratge haurà d'obtindre informe favorable previ de la conselleria competent en matèria de cultura.
En especial, es prohibixen tots aquells usos i actuacions que comporten la degradació dels béns historicoculturals.
Queda totalment prohibida la destrucció, l'espoliació o l'alteració voluntària de qualsevol dels elements inclosos en l'esmentat inventari.
3. En consonància amb el que arreplega el preàmbul de la Llei 5/2007 esmentada, es fomentarà la posada en valor dels elements de patrimoni cultural existents en l'àmbit del paratge natural municipal, sempre que açò no impliquen la pèrdua dels seus valors o pose en perill la seua conservació, i amb obtenció prèvia d'informe favorable de la conselleria competent en matèria de cultura.
4. Si amb motiu de la realització de reformes, demolicions, transformacions o excavacions en immobles no compresos en zones arqueològiques o paleontològiques o en espais de protecció o àrees de vigilància arqueològica o paleontològica apareixen restes d'esta naturalesa o indicis de la seua existència, el/la promotor/a, el/la constructor/a i el/la tècnic/a director/a de les obres estaran obligats a suspendre immediatament els treballs i a comunicar la troballa en els termes preceptuats en l'article 65 de la Llei 4/1998, d'11 de juny, de la Generalitat, el règim dels quals s'aplicarà íntegrament. Si es tracta de béns mobles, la conselleria competent en matèria de patrimoni cultural, en el termini de deu dies des que tinga coneixement de la troballa, podrà acordar la continuació de les obres, amb la intervenció i vigilància dels servicis competents, i establir el pla de treball. O bé, quan ho considere necessari per a la protecció del patrimoni arqueològic o paleontològic i, en tot cas, quan la troballa es referisca a restes arqueològiques de construccions històriques o artístiques o a restes i vestigis fòssils de vertebrats, prorrogarà la suspensió de les obres i determinarà les actuacions arqueològiques o paleontològiques que hagueren de realitzar-se. En tot cas, donarà compte de la seua resolució a l'ajuntament corresponent. La suspensió no podrà durar més del temps imprescindible per a la realització de les mencionades actuacions. Seran aplicables les normes generals sobre responsabilitat de les administracions públiques per a la indemnització, si és el cas, dels perjuís que la pròrroga de la suspensió puga ocasionar.
SECCIÓ SÈPTIMA
PROTECCIÓ DE COVES I ELEMENTS
D'INTERÉS GEOLÒGIC
Article 31. Protecció de coves i elements d'interés geològic
1. Es consideren d'especial protecció tots aquells elements de singular interés geològic i geomorfològic, així com les coves i els avencs presents dins de l'àmbit del paratge.
2. En general, este pla està subjecte al que dispose la legislació sectorial que se li aplique a cada un dels elements considerats dins d'este article.
3. Per a les coves i avencs presents en l'àmbit del paratge caldrà ajustar-se al que disposa el Decret 65/2006, de 12 de maig, del Consell, pel qual es desenrotlla el règim de protecció de les coves i es va aprovar el Catàleg de Coves de la Comunitat Valenciana. En especial es respectaran els perímetres de protecció arreplegats en l'article 9 del mencionat decret.
CAPÍTOL II
NORMES SOBRE REGULACIÓ D'ACTIVITATS
I INFRAESTRUCTURES
SECCIÓ PRIMERA
ACTIVITATS EXTRACTIVES I MINERES
Article 32. Activitats extractives i mineres
Es prohibix la realització d'activitats extractives i mineres en l'àmbit del PE.
SECCIÓ SEGONA
ACTIVITATS AGRÀRIES
Article 33. Concepte
Als efectes d'este pla, es consideren agrícoles les activitats relacionades directament amb l'explotació econòmica dels recursos vegetals cultivats, per mitjà de l'ocupació de mitjans tècnics i instal·lacions que no suposen, ni tinguen com a conseqüència la transformació del seu estat o característiques essencials.
Article 34. Tipus de cultius i incompatibilitats
1. Es consideren compatibles en l'àmbit del pla el manteniment de les activitats agràries que es registren en el moment de la seua aprovació, sempre que foren compatibles amb el planejament en vigor en eixe moment i hagueren obtingut totes les autoritzacions sectorials corresponents i l'avaluació ambiental, si és el cas.
2. Es prohibix l'ampliació de la superfície de les àrees actualment existents dedicades a l'activitat agrícola. El cultiu d'espècies forestals de caràcter intensiu únicament podrà efectuar-se sobre les dites àrees.
3. Als efectes previstos en l'apartat anterior, no es consideren sotmesos a l'activitat agrícola els terrenys el cultiu dels quals haja sigut abandonat per un termini superior a deu anys o que hagen adquirit signes inequívocs de la seua vocació forestal.
4. Es prohibixen, amb caràcter general, les pràctiques agrícoles en la modalitat d'hivernacle o túnel.
Article 35. Construccions i instal·lacions relacionades amb les activitats agropecuàries
1. Es prohibix, amb caràcter general, tot tipus d'edificació de nova planta, així com construccions i instal·lacions vinculades a l'explotació agrària (magatzems de productes i maquinàries, quadres, estables, etc.), o a la primera transformació de productes (assecadors, serradores, etc.).
2. Les construccions i instal·lacions vinculades a l'explotació agrària existents en el moment de l'aprovació de les presents normes podran continuar exercint la seua activitat d'acord amb la normativa sectorial aplicable, si bé no podran ampliar la superfície ocupada per estes.
Article 36. Productes fitosanitaris
Es vetlarà perquè en les parcel·les agrícoles limítrofs al paratge, l'ús de productes fitosanitaris s'ajuste a les normes i als plans sectorials que els siguen aplicables, d'acord amb els períodes, les limitacions i les condicions establits pels organismes competents.
SECCIÓ TERCERA
ACTIVITATS RAMADERES
Article 37. Règim general d'ordenació
1. Amb caràcter general, es considera autoritzable el pasturatge extensiu dins de l'àmbit del PE. L'exercici d'esta activitat se sotmetrà a les normes i plans sectorials que se li apliquen.
2. L'ordenació de la ramaderia extensiva sobre terrenys forestals haurà de realitzar-se, almenys, tenint en compte les condicions següents:
a) Delimitació d'àrees fitades.
b) Definició de la càrrega ramadera aplicable a les distintes zones.
c) Disseny d'un sistema de rotació per a evitar el sobrepasturatge.
d) En tot cas, les activitats ramaderes hauran de ser compatibles amb els usos didàctics i recreatius del paratge.
Article 38. Construccions i instal·lacions relacionades amb les activitats ramaderes
Es prohibix en l'àmbit del PE tot tipus de construccions ramaderes. Esta prohibició s'estén tant a la ramaderia intensiva estabulada com a les construccions lligades a les explotacions extensives o semiextensives, com ara pletes, corrals i dormidors.
SECCIÓ QUARTA
GESTIÓ FORESTAL
Article 39. Terreny forestal. Gestió
1. Als efectes del present pla, es consideren forests o terrenys forestals els així definits en l'article 2 de la Llei 3/1993, de 9 de desembre, de la Generalitat, Forestal de la Comunitat Valenciana.
2. En l'àmbit del PE el règim de gestió dels terrenys forestals és l'establit, amb caràcter general, per la Llei 3/1993, de 9 de desembre, de la Generalitat, Forestal de la Comunitat Valenciana, i el Decret 98/1995, de 16 de maig, del Consell, pel qual es va aprovar el seu reglament, així com el que disposa la legislació estatal de forests.
3. Es promourà la declaració d'utilitat pública pel Consell, als efectes previstos en la legislació forestal, dels terrenys forestals de propietat pública inclosos en l'àmbit del pla que no tinguen encara la dita consideració.
4. Es promourà la firma de convenis, consorcis o qualsevol altra figura prevista per la legislació, entre l'administració forestal i l'Ajuntament de Monforte del Cid o propietaris/es particulars de terrenys forestals, per a la realització de labors de reforestació i regeneració, treballs i tractaments de prevenció i extinció de plagues i malalties i de prevenció d'incendis.
Article 40. Repoblació forestal
1. La repoblació de terrenys forestals no catalogats, a iniciativa de l'Ajuntament de Monforte del Cid, haurà de comptar amb l'autorització de l'òrgan competent en matèria forestal, amb presentació prèvia d'un projecte tècnic.
2. Els projectes de repoblació es redactaran seguint les directrius establides en l'Orde de 16 de maig de 1996, de la Conselleria d'Agricultura i Medi Ambient, per la qual s'aproven les directrius tècniques bàsiques per a les actuacions de repoblament o repoblació forestal de la Comunitat Valenciana.
3. El material vegetal utilitzat en les repoblacions haurà de complir els requisits exigits en l'annex II de l'Orde de 16 de maig de 1996, així com en el Decret 15/2006, de 20 de gener, del Consell, pel qual es regula la producció, comercialització i utilització dels materials forestals de reproducció, i el Reial Decret 289/2003, de 7 de març, sobre comercialització dels materials forestals de reproducció.
Article 41. Aprofitaments forestals
1. Es consideren, als efectes d'este PE, com aprofitaments forestals les fustes, els productes d'aclarida, les llenyes, les corfes, els pastos, els fruits, les llavors, les plantes aromàtiques, medicinals i condimentaries, els bolets i la resta de productes que es generen en els terrenys forestals. Els dits aprofitaments requeriran d'autorització de la conselleria competent en matèria de medi ambient, sense perjuí del que disposa l'article 21 d'estes normes.
2. Els aprofitaments forestals en l'àmbit del paratge hauran d'ajustar-se al que disposen les normes i els plans sectorials que se li apliquen.
3. Es prohibix, amb caràcter general, la transformació a usos agrícoles dels terrenys forestals.
4. L'aprofitament de pastos i recursos cinegètics podrà limitar-se quan es puga derivar un risc per a la conservació dels sòls, especialment en les zones en què estiguen representats els hàbitats naturals d'interés arreplegats en l'article 20 de la present normativa.
Article 42. Silvicultura
1. En l'àmbit del paratge s'hauran d'aplicar tècniques silvícoles, com menys agressives millor, per a millorar la biodiversitat i multifuncionalitat de l'ecosistema forestal, i així evitar les acumulacions. Amb caràcter general, s'evitaran les acumulacions innecessàries de combustible en la forest.
2. En la planificació de les intervencions es tendirà a la formació de masses que protegisquen el sòl adequadament i al mateix temps que tinguen una estructura amb discontinuïtat horitzontal i vertical de combustible per a reduir el risc d'incendis.
3. Les intervencions seran disperses, mai contínues i que afecten àrees de xicoteta extensió.
Article 43. Productes fitosanitaris forestals
1. En relació amb la utilització de productes fitosanitaris, caldrà ajustar-se al que disposa la normativa vigent en la matèria. Serà necessària l'autorització de la conselleria competent en matèria de medi ambient per a la utilització de mitjans aeris en l'aplicació dels dits productes.
2. En tot cas, es prohibix la utilització de productes d'ampli espectre i alta persistència, i d'aquells de toxicitat manifesta contra els valors ecològics de la zona.
Article 44. Incendis forestals
1. En general i en matèria d'incendis forestals, este pla està subjecte al que determina la legislació sectorial específica en la matèria.
2. En particular, s'establiran les mesures necessàries per a la prevenció i extinció d'incendis en l'àmbit del PE.
3. Sense perjuí del que disposa la Llei 10/2004, de 9 de desembre, de la Generalitat, del Sòl no Urbanitzable, el Decret 6/2004, de 23 de gener, del Consell, pel qual s'establixen normes generals de protecció en terrenys forestals incendiats, establix en l'article 4 que els terrenys forestals que hagen patit els efectes d'un incendi no es podran destinar al pasturatge en els cinc anys següents.
4. Es prohibix l'ús del foc amb qualsevol finalitat en tot l'àmbit del paratge, així com tirar fòsfors i puntes de cigarret.
5. Tant en el Pla Local de Prevenció d'Incendis Forestals, que és preceptiu per l'article 138 del Decret 98/1995, de 16 de maig, del Consell, pel qual s'aprova el Reglament de la Llei Forestal de la Comunitat Valenciana, com en el Pla d'Actuació Municipal Davant del Risc d'Incendis, regulat en el Decret 163/1998, de 6 d'octubre, del Consell, que afecten el paratge, hauran de considerar este com una àrea d'especial protecció i prioritat de defensa, a què es fa referència en l'article 140 del Decret 98/1995 anteriorment mencionat. Ambdós plans seran tramitats i aprovats segons el que regula la seua legislació sectorial corresponent. Per a l'aprovació d'estos plans haurà d'obtindre's, en tot cas, informe favorable del servici corresponent de la conselleria competent en matèria d'incendis forestals.
SECCIÓ QUINTA
ACTIVITAT CINEGÈTICA
Article 45. Normes generals
1. L'activitat cinegètica es considera compatible en l'àmbit del Pla Especial, i queda subjecta als períodes i a les condicions establits en la legislació sectorial específica i en els articles següents.
2. En particular, la caça està permesa en aquells terrenys que actualment complixen les condicions legals establides per a la dita activitat.
3. Amb la finalitat de garantir la supervivència de determinades espècies faunístiques amenaçades, la conselleria competent en medi ambient podrà establir limitacions a l'activitat cinegètica en un determinat territori i durant un determinat període de temps.
Article 46. Ordenació cinegètica
1. En general i en matèria d'ordenació cinegètica, este pla està subjecte al que disposa la legislació sectorial que se li aplique. En concret, el vedat de caça de què forma part l'àmbit del Pla Especial es regularà i gestionarà d'acord amb el seu corresponent Pla Tècnic d'Aprofitament Cinegètic. Este pla, atenent els criteris establits per la legislació vigent sobre caça, haurà de garantir l'aprofitament sostenible dels recursos cinegètics, a partir de taxes d'aprofitaments adequades a les existències censals de les poblacions cinegètiques.
2. Es fomentarà l'establiment de les zones de reserva cinegètica del tancat del qual formen part els terrenys inclosos en el paratge, dins del seu àmbit.
3. Sense perjuí del que disposa la regulació sectorial sobre períodes de veda i espècies cinegètiques a la Comunitat Valenciana, la conselleria competent en matèria de medi ambient podrà determinar en l'àmbit del pla, si així ho requerix l'estat dels recursos cinegètics, limitacions específiques en les espècies abatibles i períodes hàbils.
4. L'ús cinegètic del paratge haurà de ser compatible amb els seus usos didàctics i recreatius.
SECCIÓ SEXTA
APICULTURA
Article 47. Normes generals
1. Els aprofitaments apícoles es consideren autoritzables en tot l'àmbit del paratge, sempre que es complisquen les disposicions del Reial Decret 209/2002, de 22 de febrer, pel qual s'establixen normes d'ordenació de les explotacions apícoles.
2. En el cas que els ruscos provoquen molèsties significatives o riscos per a l'ús públic, la conselleria competent en matèria de medi ambient podrà disposar el seu trasllat a un altre emplaçament que no present els dits inconvenients, o bé la seua retirada definitiva del paratge.
SECCIÓ SÈPTIMA
ACTIVITAT INDUSTRIAL
Article 48. Activitat industrial
Per considerar-se incompatible amb els objectes de protecció d'este pla, queda prohibida l'activitat industrial de qualsevol tipus, i s'hi inclouen les instal·lacions de magatzematge o primera transformació de productes primaris.
SECCIÓ OCTAVA
ÚS PÚBLIC DEL PARATGE NATURAL MUNICIPAL
Article 49. Règim General de l'Ús Públic del Paratge Natural Municipal
1. En l'àmbit del paratge natural municipal es permet l'ús públic extensiu de caràcter naturalístic i religiós i cultural que no supose eventuals riscos de degradació ambiental i afecció negativa sobre els recursos culturals, i que implique una utilització passiva de l'espai, del tipus senderisme controlat. En tot cas, el senderisme i excursionisme haurà de realitzar-se exclusivament pels itineraris senyalitzats a este efecte, així com la romeria i les concentracions culturals en les zones habilitades per a este ús.
2. Es permet la instal·lació d'equipaments d'ús públic de caràcter bla com a complement i suport a les activitats previstes en l'apartat anterior, com ara senyals indicadors d'itineraris o panells interpretatius del paratge i els seus valors, indicadors de caràcter institucional, barreres o palissades de fusta per a evitar la dispersió de visitants i el risc d'accidents i xicotets miradors en punts amb vista panoràmiques. Estos elements hauran d'utilitzar tipologies de disseny rústic, de manera que no causen impactes visuals negatius i queden integrades en l'entorn.
3. En l'àmbit del PE es prohibixen les actuacions i instal·lacions de caràcter recreatiu, excepte les adequacions didacticonaturalístiques de caràcter bla previstes en els apartats anteriors d'este article.
Article 50. Pla d'Ús Públic del Paratge Natural Municipal
1. S'elaborarà un Pla d'Ús Públic del paratge, que contindrà les determinacions necessàries per a l'ordenació i la gestió de les activitats lligades al gaudi ordenat i a l'ensenyança dels valors ambientals i culturals del paratge, efectuades tant per iniciativa pública com privada o mixta.
2. L'elaboració del Pla d'Ús Públic comportarà la realització dels corresponents estudis en què s'avalue la incidència que el desenrotllament d'este tipus d'activitats puga tindre sobre els valors naturals i culturals que van motivar la declaració del paratge natural municipal, a fi d'evitar impactes negatius sobre estos. Inclourà també l'avaluació de la capacitat de càrrega del paratge en dies de màxima afluència, com és el cas de la romeria a la cova de Sant Pasqual.
3. El mencionat Pla d'Ús Públic haurà de contindre necessàriament la regulació de la pràctica d'activitats de muntanya com ara senderisme, cicloturisme, etc. en l'àmbit del paratge. A este efecte, establirà els llocs i períodes en què es podran desenrotllar estes activitats sense perjuí per als valors naturals del paratge. S'ajustarà, en tot cas, al que disposa el Decret 179/2004, de 24 de setembre, del Consell, de regulació del senderisme i esports de muntanya de forma compatible amb la conservació del medi natural, o a la legislació vigent en matèria de senderisme i esports de muntanya.
4. El Pla d'Ús Públic determinarà i senyalitzarà, si és el cas, les vies d'accés al paratge, les zones aptes per a l'aparcament i els camins no transitables per vehicles. De la mateixa manera, vetlarà perquè es creen i mantinguen les condicions d'accessibilitat necessàries per a assegurar un gaudi ple per part de tota la ciutadania, inclosos aquells que patixen algun tipus de discapacitat. Inclourà també un pla d'arreplega de residus i neteja de les zones d'esbargiment, i establirà les mesures suplementàries necessàries per a les dates en què es fa la romeria a la cova de Sant Pasqual.
5. El Pla d'Ús Públic del Paratge es complementarà amb actuacions de promoció i conscienciació social sobre els seus aspectes ambientals.
6. El Pla d'Ús Públic l'aprovarà l'Ajuntament de Monforte del Cid, amb informe vinculant de la conselleria competent en matèria de medi ambient.
Article 51. Campaments de turisme o càmpings
Es prohibixen els càmpings i campaments públics i privats en tot l'àmbit del paratge natural municipal.
Article 52. Activitats recreatives i d'esbargiment vinculades a construccions
1. Es prohibix la construcció d'edificacions turístiques i recreatives en l'àmbit del PE.
2. Es prohibix la construcció d'instal·lacions esportives en l'àmbit del PE.
Article 53. Recreació concentrada
La recreació concentrada es definix com aquella que es desenrotlla en un espai habilitat per a activitats recreatives, dotat amb equipaments d'escassa entitat com taules, bancs i papereres.
Esta es produirà exclusivament en les zones habilitades a este efecte, sempre que no produïsca minva en els valors naturals i paisatgístics existents en la zona.
Article 54. Acampada
Es prohibix l'acampada lliure en tot l'àmbit del paratge.
Article 55. Activitats esportives en el medi rural
1. Amb caràcter general estes activitats s'exerciran sempre que no produïsquen minva en els valors naturals, culturals i paisatgístics existents en la zona.
2. Es permet la realització d'esports pels particulars sempre que no empren per a això elements sorollosos o puguen causar danys a la fauna i flora present en l'espai.
3. A tots els efectes, la realització de qualsevol activitat esportiva organitzada per entitats públiques o privades requerirà l'informe del/la director/a conservador/a, que podrà, quan siga necessari, establir aquelles condicions o modificacions que calguen. Les sol·licituds es presentaran amb una antelació mínima de dos mesos a la realització de l'activitat; excepcionalment, este termini podrà reduir-se a un mes, si hi concorren circumstàncies extraordinàries que així ho justifiquen.
4. Es prohibix, amb caràcter general, la pràctica d'activitats motoritzades amb fins esportius o lúdics, com ara motocròs, trial, quad i semblants.
Article 56. Actes públics: romeries i activitats culturals
1. A tots els efectes, la realització de qualsevol acte públic requerirà informe del/la director/a conservador/a que podrà, quan siga necessari, establir les condicions necessàries. Les sol·licituds es presentaran amb una antelació mínima de dos mesos a la realització de l'activitat; excepcionalment, este termini podrà reduir-se a un mes si concorren circumstàncies extraordinàries, que així ho justificaren.
2. En el cas concret de la romeria a la cova de Sant Pasqual, caldrà ajustar-se al que establix la normativa particular.
3. Els residus sòlids producte d'estes activitats en el paratge es depositaran en bosses de plàstic dins dels contenidors disposats a este efecte en les zones d'ús públic. Es durà a terme una neteja diària dels contenidors en dies de màxima assistència al paratge.
4. A fi de minimitzar l'afecció sobre el medi, les entitats organitzadores hauran de prendre, com a mínim, les mesures arreplegades en l'article 75 de la present normativa.
SECCIÓ NOVENA
XARXA VIÀRIA I CIRCULACIÓ
Article 57. Classificació de la xarxa viària del PE
1. Es classifica la xarxa viària del paratge natural municipal en pistes i sendes que discorren per este territori, i que es definixen i regulen de la manera següent:
a) Xarxa de pistes forestals i rurals: inclou les següents pistes i camins:
- Camí de la Cova, camí asfaltat que accedix a la cova de Sant Pasqual. Una vegada es corona la lloma en què es troba la cova i el santuari, hi ha un aparcament habilitat per als vehicles.
- Camí de les Espilleres, camí que permet l'accés al paratge per la seua zona nord. Este camí conforma en molts moments el límit nord de l'espai protegit.
- Camí de la Sena, camí sense asfaltar que accedix pel sector occidental.
- Hi ha també altres pistes forestals de menor entitat, com per exemple la pista que discorre pel vessant sud de la serra de Sant Pasqual.
b) Sendes i itineraris naturals: inclou la senda de xicotet recorregut PR-CV-179 denominada Ruta de Sant Pasqual i la seua variant DG-FU-320.5 denominada Baixada de la Ruta de Sant Pasqual.
2. En les sendes i itineraris només està permés el trànsit a peu, excepte quan discórreguen recolzats per pistes rurals. Les determinacions específiques per a les sendes i els itineraris del paratge natural municipal seran regulades pel Pla d'Ús Públic. No obstant això, és recomanable la senyalització i promoció per mitjà de materials informatius, la difusió de recomanacions per a un comportament adequat a l'entorn natural, i la senyalització informativa referent al paratge al llarg d'estes sendes.
3. El/la director/a conservador/a podrà proposar la limitació de l'accés al públic a determinades àrees quant a la seua fragilitat, per a evitar molèsties a la fauna, o per raons referides a la conservació de valors i recursos naturals o culturals que es motiven justificadament.
Article 58. Ampliacions o modificacions de traçat de la xarxa viària del PE
1. En l'àmbit del PE, amb caràcter general, no es podran construir vials de nova planta, ni permetre la modificació del traçat o l'ampliació dels existents.
2. De forma excepcional i sempre que estiguen previstos en el Pla de Prevenció d'Incendis Forestals i siguen fonamentals per a la lluita i defensa contra incendis, podran autoritzar-se, amb l'autorització prèvia de l'òrgan competent en espais protegits, la realització de noves vies d'accés, la modificació del traçat o l'ampliació de les existents.
Estes actuacions requeriran, en tot cas, la corresponent estimació o, si és necessari, la declaració d'impacte ambiental d'acord amb el que disposa l'article 8 de la present normativa. A més, sense perjuí de les condicions establides en l'avaluació d'impacte ambiental, l'ampliació o modificació del traçat, així com la construcció de vies d'accés de qualsevol naturalesa, no podran realitzar-se quan es generen pendents superiors al 7% en sòls blans o 15% en sòls durs.
Article 59. Circulació motoritzada en el paratge natural municipal
1. Amb caràcter general, a este respecte, caldrà ajustar-se al que disposa el Decret 8/2008, de 25 de gener, del Consell, pel qual es regula la circulació de vehicles pels terrenys forestals de la Comunitat Valenciana.
2. En particular, es prohibix la circulació motoritzada fora de les pistes forestals i rurals del Paratge excepte en els casos següents:
a) Vehicles autoritzats per l'Ajuntament de Monforte del Cid o per la conselleria competent en matèria d'espais protegits.
b) Vehicles amb fins d'aprofitament agrari i aquells destinats a la realització de treballs de conservació i regeneració de la vegetació, i manteniment de llits i gestió dels recursos hídrics.
c) Vehicles de les administracions públiques que circulen com a conseqüència de necessitats del servici o de la realització d'activitats de manteniment de les infraestructures, servicis públics, etc.
d) Vehicles que realitzen servicis de rescat, emergència o qualsevol altre de naturalesa pública.
e) Vehicles de les forces i cossos de seguretat de l'Estat.
3. El/la director/a conservador/a i l'òrgan competent en matèria d'espais naturals podran delimitar puntualment aquells sectors del territori d'accés públic on es controlarà, amb caràcter transitori, la permanència i el trànsit de vehicles per raons ecològiques, com per exemple àrees de cria, ecosistemes en regeneració i àrees de major concentració faunística.
SECCIÓ DEU
ACTIVITATS D'URBANISME I EDIFICACIÓ
Article 60. Urbanisme
El present Pla Especial, a les efectes urbanístics, qualifica la totalitat del paratge natural municipal com a Sòl No Urbanitzable Protegit-Paratge Natural Municipal.
Article 61. Edificació en el medi rural
1. En relació amb les edificacions en el medi rural, es prohibix la construcció d'edificacions de nova planta en tot l'àmbit del PE, i es permet la reconstrucció o rehabilitació de les edificacions preexistents, la regulació de les quals s'efectua en el següent apartat.
2. Amb caràcter general, es permet en tot l'àmbit del paratge natural municipal la rehabilitació o reconstrucció d'edificacions preexistents, sempre que l'ús a què es destinen estiga permés per la normativa del PE: edificacions que puguen preveure's com a equipament públic i edificacions destinades a servicis públics relacionats amb la gestió del paratge o amb les activitats de gestió dels recursos ambientals.
SECCIÓ ONZE
INFRAESTRUCTURES
Article 62. Normes generals sobre les obres d'infraestructures
1. Per norma general, no es permet la instal·lació de noves infraestructures en l'àmbit del paratge, sense perjuí del que establix la Llei 10/2004, de 9 de desembre, de la Generalitat, del Sòl No Urbanitzable, en el cas que siga necessària la realització de noves infraestructures que travessen el paratge natural municipal a causa de la seua particular fisonomia, com ara línies elèctriques, de telecomunicacions o infraestructures viàries, s'optarà per aquelles solucions que des del punt de vista ambiental causen menor impacte sobre l'espai, i és necessària l'obtenció d'informe favorable previ de la conselleria competent en matèria d'espais naturals protegits, sense perjuí de l'obligació d'obtindre les llicències o autoritzacions que siguen aplicables amb caràcter sectorial.
2. La realització d'obres per a la instal·lació, el manteniment o la remodelació d'infraestructures de qualsevol tipus s'haurà d'atindre, a més de les disposicions de les normatives sectorials aplicables, als següents requisits genèrics:
a) Els traçats i emplaçaments hauran de realitzar-se tenint en compte les condicions ecològiques i paisatgístiques del territori, a fi d'evitar la creació d'obstacles a la lliure circulació de les aigües o als seus emplenaments, degradació de la vegetació natural o impactes paisatgístics.
b) Durant la realització de les obres hauran de prendre's les precaucions necessàries per a evitar la destrucció de la coberta vegetal, i quan estes s'acaben s'haurà de procedir a la restauració del terreny i de la coberta vegetal. Així mateix, s'evitarà la realització d'obres en aquells períodes en què puguen comportar alteracions i riscos per a la fauna.
c) Les autoritzacions i la resta de requisits que específicament s'assenyalen per a la realització d'infraestructures s'hauran d'obtindre, en tot cas, amb caràcter previ a l'atorgament de llicència urbanística.
d) Queda estrictament prohibit el depòsit i l'abocament de residus, tant líquids com sòlids, durant la realització de qualsevol infraestructura, siga quina siga la seua naturalesa i origen.
Article 63. Línies d'energia elèctrica
1. En l'àmbit del PE, per a eliminar o reduir, en la mesura que siga possible, el risc d'incendis provocats per línies en mal estat, el risc de col·lisió i electrocució d'aus i l'impacte negatiu sobre el paisatge, serà mesura prioritària la modificació de les línies elèctriques existents per mitjà de mesures com el soterrament de la línia, l'aïllament de conductors, la modificació de pals i torres, la col·locació de dispositius salvaocells, etc.
2. Quant als línies elèctriques d'alta tensió que no es puguen soterrar i s'ubiquen en l'entorn del paratge, seran aplicables les mesures anticol·lisió i antielectrocució incloses en el Reial Decret 1402/2008, de 29 d'agost, pel qual s'establixen mesures contra la col·lisió i l'electrocució en línies elèctriques d'alta tensió de l'avifauna.
3. En les edificacions existents en el paratge que no disposen actualment de connexió a xarxa elèctrica es prioritzarà l'ús de l'energia solar fotovoltaica per a la seua electrificació.
SECCIÓ DOTZE
PLANS D'ACCIÓ TERRITORIAL
Article 64. Pla d'acció territorial de caràcter sectorial, Pla Eòlic de la Comunitat Valenciana
A este respecte, caldrà ajustar-se al que establix el Pla d'acció territorial de caràcter sectorial, Pla Eòlic de la Comunitat Valenciana, aprovat mitjançant Acord de 26 de juliol de 2001, del Consell, que qualifica com a zona exterior residual.
SECCIÓ TRETZE
ACTIVITATS D'INVESTIGACIÓ
Article 65. Promoció de les activitats d'investigació
1. Amb independència del potencial ús públic del paratge com a recurs utilitzable en la investigació bàsica sobre el medi físic, el territori i l'ambient socioeconòmic i cultural, a disposició en forma ordenada dels investigadors i les entitats i organismes especialitzats, l'Ajuntament de Monforte del Cid, en col·laboració amb la conselleria competent en matèria de medi ambient, per a una millor gestió i administració de l'espai protegit, promourà la realització d'activitats d'investigació aplicada en matèria de coneixement i gestió dels recursos ambientals i culturals.
2. Les dites activitats podran realitzar-se, tenint en compte les seues característiques i els seus requeriments en mitjans humans i materials, amb mitjans propis de les administracions públiques competents o per mitjà de les oportunes col·laboracions amb entitats i organismes científics, tècnics o acadèmics. A este respecte, se subscriuran els convenis o acords de col·laboració necessaris amb els organismes i les entitats científiques i acadèmiques oportuns.
3. Les matèries prioritàries d'investigació aplicada en l'àmbit del paratge són les següents, en relació oberta que podrà adaptar-se a les necessitats de la gestió de l'espai protegit:
a) Investigació bàsica sobre les espècies de flora i fauna autòctona.
b) Desenrotllament de programes de conservació, recuperació i gestió d'espècies de flora i fauna considerades d'interés especial pel seu caràcter endèmic, rar o amenaçat, així com sobre les condicions per a la recuperació o millora dels seus hàbitats.
c) Investigació etnogràfica i etnològica sobre el medi humà tradicional del paratge.
d) Investigació sobre mètodes d'administració i gestió dels recursos naturals des de distintes perspectives: jurídica, administrativa i econòmica.
e) Mètodes de gestió de l'ús públic del paratge, des dels punts de vista tècnic, sociològic, econòmic i empresarial.
4. L'ajuntament facilitarà el coneixement i promourà la divulgació dels treballs d'investigació realitzats en l'àmbit del paratge.
Article 66. Autoritzacions
Sense perjuí del règim general d'autoritzacions que figura en les disposicions generals d'esta normativa, s'establix el següent règim específic per a la realització, per persones o entitats alienes a l'Ajuntament de Monforte del Cid o a la conselleria competent en matèria de medi ambient, d'activitats o projectes d'investigació que tinguen com a objecte els recursos ambientals i culturals del paratge:
1. Les actuacions que afecten directament o indirectament la flora, la fauna o els hàbitats protegits requeriran l'autorització prèvia de la conselleria competent en matèria de medi ambient. Amb esta finalitat, la persona o entitat que realitzarà l'activitat investigadora adjuntarà a la sol·licitud una memòria del projecte d'investigació que es desenrotllarà.
2. Les autoritzacions podran contindre condicions o restriccions per a l'execució del projecte. Serà procedent la seua revocació si les investigacions s'aparten del que establix la memòria del projecte presentat, o si les labors d'investigació s'han dut a terme vulnerant les directrius establides per l'autorització.
3. La persona o entitat que realitzarà l'activitat investigadora informarà l'ajuntament sobre l'inici dels estudis o treballs i una vegada conclosos presentarà a l'ajuntament un informe sobre els resultats, així com sobre qualsevol altra dada que puga ser interessant des del punt de vista científic o de gestió de l'espai natural. En el cas que els treballs d'investigació autoritzats siguen publicats, el/la director/a del projecte haurà d'aportar un exemplar de la publicació.
4. Les autoritzacions atorgades per a l'anellatge científic d'aus no exclouen la necessitat per a l'anellador d'obtindre els permisos corresponents dels particulars, si és el cas.
5. Els/les promotors/es de projectes d'investigació sobre els valors naturals i culturals del paratge que, per no afectar directament la flora, la fauna o els hàbitats protegits, no requerixen autorització prèvia, no obstant això, hauran de comunicar a l'ajuntament l'existència del projecte, i hauran de facilitar-li l'accés als resultats de les investigacions amb destinació al fons documental del Paratge.
TÍTOL III
NORMES PARTICULARS DE REGULACIÓ D'USOS
I ACTIVITATS
CAPÍTOL I
CONCEPTE I ASPECTES GENERALS
Article 67. Concepte
1. Als efectes de particularitzar les normes protectores establides per mitjà d'este PE, s'ha distingit l'àmbit amb les següents zones per a definir els tractaments específics més ajustats a les seues necessitats de protecció, conservació i millora:
a) Àrea forestal.
b) Àrea d'ús públic i cultural.
2. Les determinacions inherents a estes categories de protecció constituïxen la referència normativa bàsica a l'hora d'establir els usos i les activitats permesos i prohibits per este PE.
Article 68. Interpretació
1. En tot allò no regulat en estes normes particulars seran aplicables les disposicions contingudes en les normes generals de regulació d'usos i activitats.
2. En la interpretació de la normativa prevaldran les normes particulars sobre les generals.
CAPÍTOL II
ÀREA FORESTAL
Article 69. Caracterització
1. Es tracta d'una zona d'alt valor natural, amb una variada representació d'ecosistemes com els vessants forestals de pi blanc, espartars, els grans tallats o els vessants d'orientació sud amb vegetació característica de les zones àrides. Estos biòtops proporcionen recer a un ampli espectre d'espècies d'interés ecològic.
2. Els objectius plantejats per a esta categoria de protecció es poden sintetitzar en:
a) Preservar la qualitat ambiental
b) Conservació de la vegetació existent, potenciació d'esta i de la seua regeneració natural.
c) Fomentar aquelles actuacions que vagen dirigides a potenciar els hàbitats naturals protegits existents.
d) Mantindre els processos ecològics essencials i la diversitat biològica del paratge.
e) Potenciar i fomentar les poblacions d'espècies presa, existents en el paratge.
f) Dissenyar i programar actuacions de prevenció d'incendis forestals
g) Combatre els processos erosius, principalment en els sòls més degradats definits en la memòria informativa.
h) Conservar i restaurar les fites paisatgístiques existents.
3. Plantejar estos objectius suposa, necessàriament, una limitació de les possibilitats d'ús públic, i es permeten únicament aquells usos compatibles amb els objectius proposats.
Article 70. Localització
Comprén la major part de l'àmbit del paratge, amb 374,387 hectàrees de superfície. Este espai queda assenyalat i delimitat en el pla d'ordenació corresponent del present PE.
Article 71. Usos permesos
1. Es consideren usos permesos, amb caràcter general, tots aquells destinats a afavorir la conservació i potenciació dels valors naturals i al manteniment dels processos ecològics essencials i la diversitat biològica.
2. Queden específicament permesos els usos següents:
a) Tractaments de millora i conservació de la vegetació, com ara cures culturals i netes, eliminació selectiva del matoll i en especial mesures per a afavorir la regeneració natural.
b) Els usos i actuacions destinades a millorar les condicions naturals i paisatgístiques d'este espai o a facilitar la realització d'activitats científiques, didàctiques i recreativonaturalístiques. S'hi inclouen actuacions i adequacions didacticonaturalístiques de caràcter extensiu, com ara marcatge i senyalització d'itineraris i enclavaments singulars visitables o miradors.
c) Obres i actuacions de millora de fonts i punts d'aigua, tant per a ús públic com per a la fauna.
d) Repoblació forestal, amb l'autorització prèvia de la conselleria competent en matèria de medi ambient.
e) Els enclavaments de camps de cultius presents en esta àrea estaran subjectes al que disposen les normes generals d'este PE. Es permet esta activitat, sense que es puguen realitzar altres aprofitaments agraris diferents dels cultius de secà. En estos espais hauran de mantindre's les característiques fisiogràfiques i s'adoptaran les mesures necessàries de consolidació de sòls que garantisquen la no erosionabilitat i consegüent pèrdua de sòl que puguen tindre. Es podrà autoritzar la nova posada en cultiu dels antics camps abandonats, per a la mateixa activitat agrícola o per a sembres per a alimentar la fauna silvestre, per mitjà de la utilització, en tot cas, d'espècies tradicionals de la zona, fomentant la recuperació de varietats perdudes.
f) Infraestructures d'ús públic de caràcter bla (sendes, closes, barreres, defenses anticirculació, mobiliari, etc.) quan el destí que tinguen siga el suport a l'execució de les activitats compatibles amb les necessitats de protecció per a estos espais. Els miradors i les instal·lacions de seguretat seran les úniques infraestructures majors permeses.
g) Instal·lacions provisionals per a l'execució d'obres públiques. Prèviament a l'obtenció de la llicència urbanística requeriran l'informe favorable de la conselleria competent en matèria de medi ambient.
h) Sense perjuí del que disposa l'article 21 d'estes normes, referent a tala i recol·lecció, es permet la recol·lecció consuetudinària de fruits, llavors i plantes silvestres de consum tradicional, sense perjuí de les limitacions específiques que la conselleria competent en matèria de medi ambient puga establir quan resulte perjudicial, per la seua intensitat o altres causes, per a la flora o fauna. En tot cas, queda prohibit l'arrancada de la planta, que s'haurà de recol·lectar per mitjà de tallada.
i) Infraestructures de defensa contra incendis forestals i, si és el cas, les obres de captació d'aigües destinades a esta. Prèviament a l'obtenció de la llicència urbanística haurà de comptar amb l'autorització de la conselleria competent en matèria de medi ambient.
j) L'activitat cinegètica tal com s'arreplega en les disposicions de les normes generals de regulació d'usos i activitats del present PE.
Article 72. Limitacions d'ús
1. Es consideren usos prohibits, amb caràcter general, tots els que comporten la degradació del medi o dificulten el desenrotllament dels usos permesos. En especial, es prohibixen tots aquells usos i actuacions que no es troben directament vinculats a la millora i conservació de la riquesa biològica de la zona o a l'exercici d'activitats científiques i naturalístiques.
2. Queden específicament prohibits en estos espais:
a) Actuacions o activitats relacionades amb l'extracció d'àrids i terres per a l'explotació dels recursos miners.
b) Construccions i instal·lacions industrials i residencials de qualsevol tipus.
c) Actuacions i instal·lacions de caràcter turisticorecreatiu, excepte les infraestructures d'ús públic permeses en l'article anterior.
d) Suports de publicitat exterior de qualsevol tipus, així com qualsevol forma de publicitat, excepte indicadors de caràcter institucional destinats a proporcionar informació sobre la zona, sense que suposen deteriorament del paisatge.
e) Obres o magatzems i instal·lacions relacionades amb l'explotació agrícola o ramadera. Inclouen hivernacles i infraestructures de servici a estes, així com instal·lacions d'emmagatzematge o primera transformació de productes forestals.
f) Infraestructures de qualsevol tipus, excepte les directament vinculades a la prevenció i control d'incendis forestals o destinades al servici d'edificacions o instal·lacions permeses, les previstes en les normatives sectorials, així com aquelles destinades a l'interés general.
g) Instal·lacions esportives de qualsevol tipus, així com activitats esportives que puguen comportar degradació del medi natural, particularment les que impliquen la utilització de vehicles de motor.
h) L'abocament de residus sòlids o líquids de qualsevol tipus que puguen contribuir a deteriorar la qualitat de les aigües, el sòl o paisatge.
i) Es prohibix l'ús del foc amb qualsevol finalitat en tot l'àmbit de l'Àrea Forestal, així com tirar fòsfors, puntes de cigarret i l'ús de cartutxos de caça proveïts de tacs de paper.
j) Els canvis d'ús del sòl o la transformació dels bancals agrícoles per a qualsevol altre ús diferent del cultiu tradicional.
k) Edificacions, construccions o ampliacions d'estes per a finalitats diferents de les autoritzades expressament en l'article anterior.
CAPÍTOL III
ÀREA D'ÚS PÚBLIC I CULTURAL
Article 73. Caracterització
1. Comprén l'entorn de la cova de Sant Pasqual, que correspon tant a l'àrea en què els fidels realitzen els actes religiosos com a la zona més accessible per als visitants al paratge, i que compta amb unes mínimes instal·lacions i servicis públics en la denominada Àrea Recreativa de la Creu del Camí de Santiago. Hi ha dos edificacions: la que alberga la cova, i el crematori per a les espelmes. Així mateix, en esta zona hi ha també dos escultures, una zona d'aparcament, mobiliari (taules, cadires, papereres...) i un mirador. Solen presentar un elevat índex d'ocupació i utilització pública.
2. Es tracta una zona que pel seu ús actual, la seua particular ubicació i per les seues característiques complix amb una funció religiosa i cultural molt arrelada en la població de la província d'Alacant, resta de la Comunitat Valenciana i altres comunitats autònomes.
3. Esta àrea es troba inclosa dins de l'àmbit establit en el Catàleg de Béns i Espais Protegits, per al monument d'interés local cova de Sant Pasqual, ermita i entorn, que correspon a la parcel·la en què es troba l'element catalogat.
4. Esta àrea s'ha preparat per a acollir un cert grau d'ocupació i utilització, i està vinculada a l'espai de valor paisatgístic que l'envolta i que es pretén protegir.
5. Els objectius específics plantejats per a esta categoria de protecció es poden sintetitzar en:
a) Ordenació i regulació de l'ús públic, establint unes directrius bàsiques de gestió i comportament.
b) Posada en valor del patrimoni etnològic (arquitectonicomilitar) i cultural de l'àmbit del paratge i el seu entorn.
c) Educació i interpretació ambiental destinada als usuaris del paratge natural municipal, especialment cap a la comunitat educativa.
Article 74. Localització
Este espai se situa en l'entorn de la cova de Sant Pasqual.
Article 75. Usos permesos
1. Es consideren usos permesos, amb caràcter general, tots aquells destinats a afavorir la conservació i potenciació dels valors naturals i el manteniment dels processos ecològics essencials i la diversitat biològica, compaginant-ho al seu torn amb l'ús religiós i cultural, tan arrelat en esta zona.
2. Queden específicament permesos els usos següents:
a) Els usos recreatius lligats al gaudi de la naturalesa, sempre que s'ajusten a les normes generals i particulars d'este PE, així com a les normatives sectorials aplicables.
b) Amb caràcter general, les activitats culturals i d'oci i recreatives que definixen l'ús específic de l'àrea, les edificacions existents, les dotacions, infraestructures i servicis per al control i manteniment del medi.
c) Es permet la celebració de festes populars i tradicionals, en concret la romeria a la cova de Sant Pasqual, sense perjuí del que disposa l'article 56 d'estes normes.No obstant això, a fi de minimitzar l'afecció sobre el medi natural i disminuir possibles riscos, les entitats organitzadores de la romeria hauran de prendre les mesures necessàries oportunes, entre les quals s'han d'observar les següents:
1r. Muntatge i desmuntatge de la infraestructura necessària per a la seua activitat. S'hauran de retirar immediatament una vegada finalitzada la dita activitat i restaurar la seua ubicació si queda afectada. En tot cas, serà necessari l'informe favorable del/la director/a conservador/a, encara que es tracte d'instal·lacions desmuntables de caràcter provisional.
2n. Habilitar els punts necessaris per al subministrament d'aigua.
3r. Instal·lar lavabos mòbils durant la celebració dels actes, en un nombre suficient a criteri del/la director/a conservador/a.
4t. Instal·lació extra de contenidors de residus i arreplega posterior.
5é. Netejar la zona per on se celebra la romeria, després de finalitzada esta, de residus i altres deixalles que contravinguen el que establix la present normativa.
6é. Difondre les normes d'ús públic entre els assistents i habilitar un servici de voluntaris que informen i persuadisquen els participants de seguir les normes durant la celebració dels actes.
7é. Comptar amb la presència de personal de l'Ajuntament de Monforte del Cid (com a gestor del paratge), la policia local i la Creu Roja.
8é. Queden els organitzadors obligats, en tots els casos, a restituir les zones alterades a l'estat original.
d) Àrees de pícnic en les zones habilitades.
e) En relació amb les edificacions:
1r. De forma excepcional, sempre que es justifique prou la seua necessitat i la impossibilitat d'adaptar-se a les edificacions preexistents, es permeten les obres d'ampliació de les construccions existents, sempre que es realitzen amb l'autorització prèvia del/la director/a conservador/a i de la conselleria competent en matèria d'espais protegits.
2n. S'admetran obres de restauració, conservació o manteniment o reforç dels elements estructurals així com la millora de les instal·lacions dels immobles.
3r. S'admetrà la demolició de cossos d'obra i elements afegits, sempre que desvirtuen la unitat arquitectònica original, i la reposició o reconstrucció d'aquells quan redunden en benefici del valor cultural del conjunt.
4t. En tot cas, s'haurà de mantindre el tipus de materials i qualitats que caracteritzen les fatxades, i no es podran emprar altres diferents.
f) Instal·lacions d'educació i interpretació ambiental.
g) Instal·lacions vinculades a l'administració i gestió dels recursos ambientals del paratge.
h) Elements de mobiliari com ara bancs, taules i papereres de caràcter rústic, així com indicadors de caràcter institucional relacionats amb l'ús públic del paratge i la gestió de l'àmbit territorial objecte del PE. Qualsevol classe de taula o banc que seguisca una tipologia diferent d'esta, requerirà l'autorització expressa del/la director/a conservador/a.
i) Actuacions per a la millora de l'abastiment i sanejament de l'aigua en les instal·lacions d'ús públic.
j) Adequació d'instal·lacions i edificacions preexistents per a sanitaris, dutxes, lavabos i piques exteriors en l'entorn de la cova de Sant Pasqual. Estes edificacions i instal·lacions hauran de disposar d'un sistema de depuració adequat per a les aigües residuals, sent prioritaris els denominats sistemes de tractament natural (depuració verda).
k) Establiment d'una limitació en la quantitat de vehicles particulars que puguen accedir al paratge, si es considera que l'ús del vehicle pot ocasionar problemes de gestió de la demanda d'espai o impactes ambientals concrets, en els dies de màxima afluència.
Article 76. Limitacions d'ús
1. En general, tots aquelles que comporten una degradació ambiental o paisatgística d'estos espais o dificulten la realització dels usos preferents.
2. Queden especialment prohibits:
a) Totes les instal·lacions, edificacions, construccions o ampliacions d'estes que no hagen sigut permeses específicament en qualsevol dels apartats de l'article anterior.
b) Usos i activitats que comporten un notable impacte paisatgístic o ecològic.
c) La instal·lació de suports de publicitat o altres elements anàlegs, excepte aquells indicadors d'activitats, establiments i llocs que es consideren necessaris per a la correcta gestió del paratge. En tot cas, caldrà ajustar-se a les normes que s'establisquen de disseny i instal·lació.
d) La utilització del foc amb qualsevol finalitat, així com tirar fòsfors i puntes de cigarret.
e) Segons el que disposa l'article 39 de la Llei 13/2004, de 27 de desembre, de la Generalitat, de Caça de la Comunitat Valenciana, es consideren zones de seguretat totes les edificacions i instal·lacions presents en l'Àrea d'Ús Públic i Cultural, a més d'un perímetre al seu voltant de 50 metres. També tenen esta consideració tots els camins d'ús públic i una franja de 50 metres a cada costat dels camins. En les zones de seguretat, per a evitar danys a les persones o als béns, l'exercici de la caça està limitat, i queda prohibida tant l'ocupació com la tinença d'armes carregades, així com disparar cap a elles quan els projectils puguen encertar-les.
TÍTOL IV
NORMES PER A LA GESTIÓ DEL
PARATGE NATURAL MUNICIPAL
Article 77. Règim general
1. L'administració i la gestió del Paratge Natural Municipal Serra de les Àguiles i Sant Pasqual correspon a l'Ajuntament de Monforte del Cid.
2. La conselleria competent en matèria de medi ambient podrà prestar a l'Ajuntament de Monforte del Cid l'assistència tècnica necessària i assessorament per a la gestió del paratge natural municipal.
3. El règim de gestió del Paratge s'ajustarà al marc establit amb caràcter genèric per als Paratges Naturals Municipals per la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, així com a les determinacions específiques que establix en la matèria el Decret 161/2004, de 3 de setembre, del Consell, de Regulació dels Paratges Naturals Municipals.
4. La gestió del paratge, quant al funcionament d'instal·lacions, equipaments i servicis, podrà delegar-se d'acord amb el que preveu la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana. Esta gestió també podrà encomanar-se a altres entitats de dret públic o concertar-se amb institucions o entitats de naturalesa privada.
5. L'ajuntament podrà designar un/a director/a conservador/a encarregat/da de les funcions de direcció tècnica i coordinació de les activitats de gestió de l'espai protegit, el qual comptarà amb la suficient aptitud i preparació tècnica per a esta comesa i podrà ser assistit/da, si és necessari, per un altre personal davall la seua direcció.
6. L'ajuntament podrà promoure, per a assegurar la participació efectiva en la gestió del `paratge dels agents socials i econòmics implicats i d'altres administracions públiques, la constitució d'una entitat mixta amb participació de les administracions autonòmiques i locals, l'Administració General de l'Estat, a través del ministeri amb competències en matèria de medi ambient o de l'organisme de conca, i del sector privat, com ara una fundació, un consorci o un altre tipus de figura prevista en la legislació vigent.
Article 78. Consell de Participació
Com a òrgan col·legiat de caràcter consultiu, amb la finalitat de col·laborar en la gestió i canalitzar la participació dels propietaris i interessos socials i econòmics afectats, s'ha creat el Consell de Participació del Paratge Natural Municipal Serra de les Àguiles i Sant Pasqual, segons s'establix en el present Decret de declaració del Paratge, ajustant-se d'esta manera al que preveu l'article 7.3 del Decret 161/2004, de 3 de setembre, del Consell, de Regulació dels Paratges Naturals Municipals.
TÍTOL V
MECANISME DE FINANÇAMENT
Article 79. Règim general
1. El finançament del paratge natural municipal serà a compte de l'Ajuntament de Monforte del Cid.
2. L'ajuntament habilitarà en els seus pressupostos els crèdits necessaris per a la correcta gestió del paratge natural municipal.
3. La conselleria competent en matèria d'espais protegits podrà participar en el finançament del paratge natural municipal, d'acord amb l'article 10 del Decret 161/2004, de 3 de setembre, del Consell, de Regulació dels Paratges Naturals Municipals, sense perjuí dels mitjans econòmics que poden aportar altres entitats públiques o privades que puguen tindre interés a coadjuvar al manteniment del paratge natural municipal.
TÍTOL VI
RÈGIM SANCIONADOR
Article 80. Règim sancionador
1. La inobservança o infracció de la normativa aplicable al paratge natural municipal serà sancionada de conformitat amb la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, i amb la Llei 42/2007, de 13 de desembre, del Patrimoni Natural i de la Biodiversitat, sense perjuí de l'exigible en via penal, civil o de qualsevol altre orde en què poguera incórrer.
2. Els infractors estaran obligats, en tot cas, a reparar els danys causats i a restituir els llocs i elements alterats a la seua situació inicial.


Còpia Permalink ELI